19 premis tak patuh SOP PKP dikompaun

KUALA LUMPUR, 24 Jamadilakhir 1442H, Sabtu – Sebanyak 19 premis dikompaun semalam kerana tidak mematuhi prosedur operasi standard (SOP) Perintah Kawalan Pergerakan (PKP), kata Menteri Kanan (Kluster Keselamatan) Datuk Seri Ismail Sabri Yaakob.

Beliau berkata tindakan itu dibuat menerusi pemeriksaan khas pematuhan SOP oleh anggota penguat kuasa Kementerian Perdagangan Dalam Negeri dan Hal Ehwal Pengguna (KPDNHEP) di 1,330 premis perniagaan.

“Daripada jumlah itu, 1,293 premis mematuhi SOP, 12 diberi nasihat, enam diberi amaran manakala 19 lagi premis dikompaun,” katanya dalam kenyataan mengenai perkembangan PKP hari ini.

Memperincikan tangkapan ingkar PKP semalam, beliau berkata 643 individu telah ditahan dan daripada jumlah itu, 623 dikompaun manakala 20 lagi direman.

“Antara kesalahan direkodkan adalah tidak memakai pelitup muka (144), rentas daerah/negeri tanpa kebenaran (112), tiada penjarakan fizikal (133), gagal menyediakan peralatan/merekod diri/pelanggan (112), premis beroperasi lebih masa/tanpa kebenaran (34), keluar rumah tanpa alasan munasabah (42) dan lain-lain (66),” katanya.

Kawalan sempadan menerusi Operasi Benteng semalam pula menyaksikan 14 pendatang tanpa izin ditahan manakala lima kenderaan darat dirampas.

Sementara itu, Ismail Sabri berkata seramai 8,717 pekerja warga asing telah menjalani ujian saringan dan daripada jumlah itu 299 orang disahkan positif COVID-19 semalam.

Beliau berkata secara kumulatif, sejak 1 Dis lepas seramai 305,620 pekerja warga asing telah menjalani ujian saringan yang melibatkan 13,202 majikan dan daripada jumlah itu 6,028 orang telah disahkan positif.

Menteri itu berkata sejak 24 Julai tahun lepas, seramai 117,449 individu telah pulang ke tanah air dan mereka ditempatkan di 73 hotel serta 14 Institut Latihan Awam (ILA) dan Institut Pengajian Swasta di seluruh negara

“Secara kumulatif seramai 7,599 individu dikuarantin, 109,361 orang dibenarkan pulang manakala 489 lagi dibawa ke hospital,” katanya. – Bernama


Sedap kata, nombor apa kamu ada, nombor ekor?, Ridhuan Tee tempelak Anwar

BANGI, 23 Zulhijjah 1442H, Isnin – Ketua Pembangkang, Datuk Seri Anwar Ibrahim diminta mengemukakan bukti sekiranya benar Perdana Menteri, Tan Sri Muhyiddin Yassin telah hilang sokongan majoriti di Parlimen.

Ini susulan dakwaan beliau bahawa bebeberapa Ahli Parlimen Perikatan Nasional (PN) telah menyatakan untuk keluar dan menarik sokongan kepada kerajaan sedia ada.

“Kerajaan Mahiaddin (Muhyiddin) telah jatuh, tumbang hari ini. Saya mendapat maklumat ada Ahli Parlimen yang minta keluar daripada Perikatan Nasional (PN).

“Dengan 107 (Ahli Parlimen) di sini campur mereka, kerajaan sudah ditumbangkan,” dakwa Anwar.

Mengulas perkara itu, pemerhati politik, Prof Dr Ridhuan Tee Abdullah secara sinis berkata, rakyat sudah bosan mendengar dakwaan ini yang bukan perkara baharu tetapi sudah lama.

“Sedap saja kata ada nombor. Nombor apa yang kamu ada, nombor ekor?

“Sedap sahaja ketua pembangkang ultra kiasu kata kerajaan telah jatuh selepas 107 Ahli Parlimen turun berdemo hari ini.

“Takkan kerajaan boleh dijatuhkan dengan kehadiran 107 Ahli Parlimen turun berdemo. Kita bukan seperti Thailand dan Arab Spring,” katanya dalam kenyataan kepada Ismaweb.net hari ini.

Pada masa sama, beliau mengingatkan ketua pembangkang bahawa politik ini bukan seperti nombor ekor, namun boleh menjadi salah satu bentuk judi, jika ketamakan dan kerakusan menguasai diri.

“Saya nak tanya juga, jumlah 107 adakah semuanya menyokong ketua pembangkang ini jadi Perdana Menteri. Saya tidak fikir sebegitu. Tak percaya, tanya Pejuang dan Warisan. Sokong atau tidak kamu jadi Perdana Menteri.

“Asyik main nombor saja, ngalah Cina yang suka main nombor,” katanya sinis.

Susulan melihat rakyat berdepan kesukaran, Ridhuan Tee menasihati ketua pembangkang untuk tidak menjadi seperti budak-budak dan berhenti berpolitik.

“Kamu pergi berhimpun, bawa virus, nanti berjangkit pada orang lain.

“Tunggu saja PRU15, masuk gelanggang bagi menunjukkan ‘kejantanan’ sebenar. Sekarang bukan masa untuk tunjuk,” katanya.


Warga emas maut jatuh flat hempap kereta

BANGI, 8 Jamadilawal 1443H, Isnin – Seorang wanita warga emas maut dipercayai terjatuh dari unit atas sebuah flat di Cheras, hari ini.

Pusat Kawalan Ibu Pejabat Polis Daerah (IPD) Cheras menerima panggilan kecemasan membabitkan insiden berkenaan kira-kira jam 7.22 pagi.

Ketua Polis Daerah Cheras, Asisten Komisioner Muhammad Idzam Jaafar berkata, sepasukan anggota dari Balai Polis Cheras yang dikerahkan ke lokasi kejadian menemui mangsa yang berusia 62 tahun dalam keadaan tidak sedarkan diri di atas sebuah kenderaan di kawasan tempat letak kereta flat itu.

“Mangsa dipercayai jatuh dari flat itu dan disahkan meninggal dunia oleh pegawai perubatan Hospital Canselor Tuanku Muhriz (HCTM) di tempat kejadian.

“Siasatan awal mendapati wanita berkenaan ada masalah mental dan tiada unsur jenayah ditemui dalam insiden berlaku,” katanya dalam kenyataan, hari ini.

Beliau berkata, siasatan lanjut akan diteruskan bagi mengetahui punca kematian mangsa.

Orang ramai mempunyai maklumat berkenaan kejadian itu boleh menghubungi Ketua Polis Balai Cheras, Asisten Superintendan Mohd Redzuan Md Darus di talian 03-92050301 dengan sambungan 302.


‘Jangan jadi kurang ajar pertikai filem Mat Kilau’

BANGI, 18 Zulhijjah 1443H, Isnin – Prof Dr Mohd Ridhuan Tee Abdullah mengecam tindakan ultra kiasu mempertikaikan filem Mat Kilau selain mendakwanya sebagai rasis.

Beliau berkata, sejarah membuktikan yang rata-rata terkorban dan berkorban mempertahankan serta memperjuangkan Tanah Melayu sebelum Perang Dunia Kedua adalah orang Melayu begitu juga Bumiputera Sabah dan Sarawak.

“Ada dengar nama-nama Sikh, India dan Cina terkorban pada era kebangkitan nasionalisme dalam memperjuangkan kemerdekaan Tanah Melayu, Sabah dan Sarawak, sebelum Perang Dunia Kedua? Siapa yang berputih mata, siapa yang mengaut keuntungan?

“Sebab itu jangan jadi kurang ajar mempertikaikan filem Mat Kilau. Kata rasis sana, rasis sini. Siapa yang paling rasis kalau bukan bangsa kamu ultra kiasu?” katanya.

Pada masa sama, beliau mendakwa tidak pernah mendengar suara pihak berkenaan mempertikaikan tindakan pelawak yang menghina Islam meskipun dilakukan oleh bangsa mereka sendiri.

“Kamu turut bersetuju dengan bersekongkol dengan bangsa kamu.

“Malah, kamu sanggup membela mereka dan mengumpul duit untuk memberi jaminan agar mereka dibebaskan dari lokap. Kena pada orang lain, kamu diam, kena pada kamu, riuh rendah satu Malaysia.

“Saya tidak boleh gambarkan jika agama kamu yang dihina oleh orang Islam melalui komedinya. Sudah tentu bagai nak kiamat Malaysia ini,” katanya sinis.

Prof Ridhuan Tee turut mengingatkan ultra kiasu teramat beruntung kerana toleransi Melayu dan Bumiputera menerima mereka seadanya tanpa mempertikaikan latar belakang.

“Paling kamu kena bersyukur, Melayu (Bumiputera) langsung tidak mengasimilasikan kamu seperti mana yang berlaku di Thailand dan Indonesia. Kamu terus kekal dengan identiti kamu, bahasa kamu, sekolah kamu. Malah serban kamu jauh lebih besar daripada serban bangsa asal di sini.

“Bandingkan dengan Indonesia dan Thailand, mereka diberikan kata dua, mahu tinggal di sini, jadi orang sini, jika tidak angkat kaki balik. Kamu sedar atau tidak!” tegasnya.


Isu murtad: Sedih, mana pemimpin Melayu? Kenapa tidak kecam Guan Eng

BANGI, 26 Rejab 1442H, Rabu – Sikap senyap menikus pemimpin politik Melayu berhubung kenyataan ‘murtad’ Setiausaha Agung DAP, Lim Guan Eng amat dikesali.

Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya yang kecewa dengan isu tersebut percaya, tindakan berkenaan bertitik tolak daripada sikap pemimpin Melayu itu sendiri.

Dakwanya, saling bercakaran di antara satu sama lain dalam hal politik telah menyebabkan pihak-pihak tidak bertanggungjawab mengambil kesempatan menghina kesucian agama Islam.

“Kita berasa sedih kerana apabila pemimpin-pemimpin politik Melayu sibuk bergaduh sesama sendiri, maka ada pihak yang akan mengambil kesempatan melemparkan kata-kata dusta terhadap agama kita tanpa segan silu.

“Sampai sekarang kita tidak nampak apa-apa arus kuat dari pemimpin-pemimpin politik Melayu mengecam kenyataan Lim Guan Eng mengenai larangan murtad,” katanya dalam kenyataan di Facebook rasmi beliau, hari ini.

Terdahulu, Guan Eng mempertikaikan kerajaan Perikatan Nasional (PN) apabila mempertahankan tindakan wakil rakyat melompat parti, sekiranya mendakwa sebagai sebuah pentadbiran yang berpegang pada prinsip-prinsip bersih.

“Sebagai seorang beragama Islam, murtad itu tidak dibenarkan kenapa lompat parti boleh dalam politik?

“Kami akan tetap rujuk kes lompat parti ini ke mahkamah,” katanya.


Rayuan tingkat kuota haji ambil kira penerbangan, logistik

KUALA LUMPUR, 24 Ramadan 1443H, Selasa – Rayuan kepada Kerajaan Arab Saudi bagi meningkatkan kuota haji untuk Malaysia tahun ini perlu mengambil kira beberapa perkara termasuk urusan penerbangan dan pengurusan logistik di Arab Saudi, kata Menteri di Jabatan Perdana Menteri (Hal Ehwal Agama), Datuk Idris Ahmad.

Beliau berkata kuota sebanyak 14,306 atau 45 peratus daripada kuota tahunan yang biasa diterima Malaysia kini juga akan mengutamakan jemaah yang disenaraikan untuk menunaikan ibadah itu pada tahun 2020 dan 2021.

“Kita cuba bincang dengan Tabung Haji. Kita ada cadangan untuk (membuat) rayuan, tapi pihak Tabung Haji menyebut tentang penerbangan, nanti lewat sangat (penerbangan terakhir). Penerbangan paling awal mungkin pada 31 Mei ini.

Kedua dari segi logistik di sana untuk mendapatkan tempat dan mendapatkan bas, perkara-perkara seperti itu yang perlu dilihat terutama dari segi tempat wukuf (Arafah) dan (ibadah melontar jamrah) di Mina,” katanya selepas menghadiri Program Ruang Bicara, Bernama TV di Wisma Bernama di sini hari ini.

Beliau berkata, peningkatan kuota akan menyebabkan ketidakselesaan kepada jemaah yang sedia ada.

Pada 21 April lepas, beliau mengumumkan seramai 14,306 jemaah haji dari Malaysia dibenarkan mengerjakan haji tahun ini iaitu 45 peratus daripada kuota biasa yang diberikan oleh Kerajaan Arab Saudi.

Jumlah kuota itu menyaksikan penyusutan bilangan jemaah haji Malaysia berbanding 31,600 jemaah sebelum ini. – Bernama


PPMM jadi pengantara proses saranan kes remaja curi tabung masjid

BANGI, 14 Jamadilakhir 1443H, Isnin – Persatuan Peguam-Peguam Muslim Malaysia (PPMM) membantu Mahkamah Tinggi Shah Alam menjadi pengantara proses saranan dalam kes jenayah remaja yang tular di media sosial berhubung cubaan mencuri tabung masjid.

Terdahulu, Mahkamah Tinggi mengenepikan hukuman penjara 10 hari dan denda RM4,000 terhadap Daniel Iskandar, 19, yang tular dimandikan jenazah atas cubaan mencuri tabung masjid di Kuang, Rawang minggu lalu.

Hakim, Datuk Abd Halim Aman membuat keputusan terbabit dan menggantikan hukuman itu kepada khidmat masyarakat selama 120 jam bagi tempoh enam bulan.

Presiden PPMM, Datuk Zainul Rijal Abu Bakar berkata, Mahkamah Tinggi turut memberi saranan kepada semua pihak yang terbabit dalam perkara ‘Hukuman Masjid untuk Mandi Jenazah’ untuk menyelesaikan perkara tersebut dengan cara terbaik menerusi bantuan PPMM sebagai pengantara proses saranan itu.

Pihak yang disebut terbabit dalam saranan itu adalah pihak imam, Ahli Jawatankuasa (AJK) masjid, individu yang merakam, individu yang menularkan rakaman serta ahli keluarga Daniel Iskandar.

“PPMM akan meneliti Penghakiman Mahkamah Tinggi Shah Alam berkenaan, dan akan sesegera mungkin, mengambil langkah yang perlu dalam membantu Mahkamah Tinggi Shah Alam sebagai ‘Sahabat Mahkamah’.

“Ini bagi tujuan merealisasikan saranan berkenaan setakat mana yang mampu, dan PPMM akan seteruskan memajukan laporan lengkap yang berkaitan itu kepada Mahkamah Tinggi Shah Alam, kelak,” katanya dalam kenyataan, hari ini.

Beliau berkata, PPMM terdahulu melalui Tetuan Hariz Syakinah & Co. telah mengundurkan diri daripada mewakili Daniel Iskandar untuk mengelakkan tindanan perwakilan guaman, selepas dimaklumkan mengenai pelantikan semula peguam yang mewakilinya ketika prosiding di Mahkamah Majistret Selayang untuk Semakan Jenayah di Mahkamah Tinggi Shah Alam.

Zainul Rijal berkata, Mahkamah Tinggi telah mengambil maklum perkara itu namun mengekalkan kehadiran PPMM, melalui Peguamcaranya itu sebagai Sahabat Mahkamah (Amicus Curiae) untuk membantu mahkamah dalam prosiding berkaitan.

Katanya, PPMM turut merakamkan penghargaan kepada para peguam yang membantu dalam memastikan keadilan sewajarnya dan bermunasabah diletakkan pada tempatnya dalam kes ini.

Barisan peguam yang terlibat adalah Haniff Khatri Abulla; Muhammad Hariz Md Yusoff; Nur Fatin Syakinah Kamarudin; Ahmad Khalil Md Rofiee dan Muhamad Mustaqim Ahmad Huzaini.


Myanmar umum pengampunan 814 banduan sempena Hari Kesatuan

YANGON, 10 Rejab 1443H, Sabtu – Majlis Pentadbiran Negeri Myanmar memutuskan untuk mengampuni 814 banduan Myanmar dan tujuh banduan asing sempena Sambutan Jubli Berlian Hari Kesatuan, lapor Agensi Berita Xinhua menurut media kerajaan.

Majlis itu juga menutup kes terhadap 46 anggota Tentera Arakan dan lain-lain pihak yang berkenaan yang masih didakwa di pelbagai mahkamah di negara itu.

Selain menandakan Sambutan Jubli Berlian Hari Kesatuan, pengampunan itu juga bertujuan mewujudkan asas kemanusiaan serta hubungan antara setiap negara terbabit dengan Myanmar, sambil menubuhkan sebuah negara demokrasi baharu yang aman, membangun dan disiplin, kata majlis itu.

Mengikut perintah pengampunan berasingan, hukuman terhadap bekas ketua menteri Negeri Kayin, Nang Khin Htwe Myint yang dipenjara, dikurangkan separuh di bawah seksyen 401 (1) Kanun Prosedur Jenayah.

Darurat negara dilanjutkan selama enam bulan lagi pada 31 Jan 2022 selepas pengisytiharan pertamanya pada Februari 2021 dan kuasa negeri dipindahkan kepada Panglima Perkhidmatan Pertahanan Jeneral Kanan Min Aung Hlaing. – Bernama


LLM, syarikat konsesi kerjasama laksana sistem bayar tol terbuka

BANGI, 7 Ramadan 1444H, Rabu – Lembaga Lebuhraya Malaysia (LLM) akan bekerjasama dengan syarikat-syarikat konsesi lebuh raya untuk melancarkan pelaksanaan sistem pembayaran tol secara terbuka.

LLM dalam satu kenyataan berkata, pelaksanaan itu akan mengambil kira keseluruhan persekitaran sistem tol sedia ada.

Katanya, pelaksanaan sistem pembayaran tol secara terbuka juga adalah inisiatif awal bagi peralihan ke arah sistem Multi Lane Fast Flow (MLFF) yang giat diusahakan ketika ini.

“Ini adalah merupakan langkah yang tepat dalam usaha kerajaan/kementerian memberi pilihan serta kemudahan kepada pengguna bagi tujuan pembayaran tol di lebuh raya.

“Komitmen dan sokongan berterusan pengguna amatlah diharapkan untuk penambahbaikan pengoperasian lebuh raya bertol,” katanya.

Pada masa sama, LLM turut mengalu-alukan pandangan pengguna lebuh raya berhubung pelaksanaan itu.

Sebelum ini, Menteri Kerja Raya, Datuk Seri Alexander Nanta Linggi memaklumkan lima lagi lebuh raya bersetuju untuk mengambil bahagian dalam pelaksanaan sistem pembayaran terbuka tol yang akan dimulakan pada pertengahan September ini.

Beliau berkata, persetujuan itu membabitkan Lebuhraya Damansara-Puchong (LDP), Skim Penyuraian Trafik KL Barat (SPRINT), Lebuhraya Shah Alam (Kesas), Terowong SMART dan Lebuhraya Kuala Lumpur-Putrajaya (MEX).

Jumlah itu menjadikan keseluruhan lebuh raya yang terbabit dalam pelaksanaan sistem pembayaran terbuka adalah 11, termasuk enam yang sudah diumumkan pada 24 Mac lalu.


Isu berkait Palestin diturunkan: Fahmi jumpa wakil TikTok, Meta

KUALA LUMPUR, 25 Rabiulakhir 1445H, Khamis – Menteri Komunikasi dan Digital, Fahmi Fadzil hari ini mengadakan pertemuan dengan wakil penyedia platform media sosial TikTok dan syarikat konglomerat Meta bagi membincangkan isu melibatkan kawal selia kandungan.

Fahmi menerusi hantaran Facebooknya memaklumkan, antara yang dibincangkan dalam pertemuan itu ialah isu kandungan berkaitan Palestin yang diturunkan daripada TikTok, kegiatan judi dalam talian dan strategi coordinated inauthentic behaviour (CIB – tingkah laku tidak tulen terselaras) dalam platform itu.

“Dalam perbincangan itu beberapa aduan dan isu utama melibatkan dua platform telah saya bangkitkan dan minta TikTok serta Meta untuk mengambil tindakan segera. TikTok dan Meta beri komitmen untuk beri kerjasama lebih rapat dan erat untuk selesaikan isu-isu yang berbangkit,” katanya.

Sebelum ini, Fahmi mendedahkan terdapat bukti dan aduan pengguna bahawa penyedia platform media sosial TikTok secara sistematik menurunkan kandungan berkaitan konflik Palestin-Israel dari Malaysia.

Susulan itu, beliau mengarahkan Suruhanjaya Komunikasi dan Multimedia Malaysia (MCMC) untuk membuat teguran keras kepada TikTok dan Meta selain mengaturkan pertemuan dengan penyedia platfrom media sosial itu untuk berbincang mengenai isu berkenaan. – Bernama


Kerajaan benar pengeluaran khas KWSP sebanyak RM10,000

BANGI, 13 Syaaban 1443H, Rabu – Kerajaan hari ini bersetuju membenarkan pengeluaran khas Kumpulan Wang Simpanan Pekerja (KWSP) sebanyak RM10,000.

Perdana Menteri, Datuk Seri Ismail Sabri Yaakob berkata, kebenaran itu diberikan setelah kerajaan mendengar, mengkaji dan meneliti permintaan daripada semua pihak berhubung pengeluaran caruman simpanan persaraan berkenaan.

Beliau berkata, penjelasan lanjut mengenai pengeluaran khas berkenaan akan dibuat oleh Kementerian Kewangan dan pihak KWSP.

“Ini merupakan keputusan yang sukar kerana ia melibatkan simpanan hari tua rakyat dan pengeluaran khas ini adalah jalan tengah dalam mengimbangi antara keperluan mendesak hari ini dan simpanan masa hadapan.

“Walaupun kerajaan memberikan kebenaran khas pengeluaran ini, namun saya merayu kepada pencarum supaya mengekalkan simpanan mereka kecuali keadaan benar-benar mendesak,” katanya dalam sidang media khas, sebentar tadi.

Pada masa sama, Ismail berharap para pencarum membuat pertimbangan yang sewajarnya sebelum melakukan pengeluaran demi masa depan.

Sebelum ini, kerajaan berdepan desakan banyak pihak supaya membenarkan pengeluaran akhir KWSP sebanyak RM10,000.

Kerajaan sebelum ini pernah membenarkan tiga pengeluaran khas KWSP iaitu melalui i-Lestari, i-Sinar dan i-Citra yang memanfaatkan 7.34 juta ahli sejak tahun 2020 ekoran krisis pandemik COVID-19 yang melanda negara.


Najib terkejut dan kecewa keputusan mahkamah

BANGI, 18 Muharam 1444H, Selasa – Bekas Perdana Menteri, Datuk Seri Najib Razak menyuarakan rasa terkejut dan kecewa apabila Mahkamah Persekutuan membuat keputusan menolak permohonannya dalam tempoh empat jam.

Permohonan Najib memasukkan bukti baharu antaranya membabitkan hakim bicara, Datuk Mohd Nazlan Mohd Ghazali ditolak panel lima hakim diketuai Ketua Hakim Negara, Tun Tengku Maimun Tuan Mat.

Mahkamah kemudian terus mendengar permohonan Najib untuk menangguhkan pendengaran rayuan akhirnya untuk tempoh antara tiga hingga empat bulan.

Kira-kira pukul 3.45 petang, panel tersebut sebulat suara menolak permohonan penangguhan itu atas alasan `keadilan tertangguh tertangguh adalah keadilan yang dinafikan’.

Najib berkata, permohonan memasukkan bukti baharu itu cukup kuat untuk diterima mahkamah namun ia tidak berlaku sedemikian.

“Saya terkejut. Saya kecewa dengan keputusan mahkamah yang tidak membenarkan saya memasukkan bukti baharu yang saya sesungguhnya percaya Hakim Mohd Nazlan mempunyai konflik kepentingan yang tinggi.

“Saya juga percaya siasatan Suruhanjaya Pencegahan Rasuah (SPRM) juga menunjukkan perkara yang sama,” katanya.

Sementara itu, peguam bela Najib iaitu Hisyam Teh Poh Teik turut melahirkan rasa sama dengan keputusan mahkamah.

“Selama dua hari, kami (pembelaan) telah mengemukakan hujah yang cukup kuat berdasarkan fakta dan undang-undang untuk meyakinkan mahkamah agar membenarkan permohonan kami supaya keadilan dilihat telah dilaksanakan. Malangnya, mahkamah tidak berpihak kepada kami,”katanya.

Hisham memaklumkan, pihaknya akan terus berusaha dan berbincang untuk tindakan selanjutnya dan akan memaklumkan pada pendengaran rayuan itu Khamis ini.


1MDB dakwa Jho Low pengarah bayangan syarikatnya

KUALA LUMPUR, 23 Rejab 1443H, Jumaat – 1Malaysia Development Berhad (1MDB) mendakwa ahli perniagaan dalam buruan Low Taek Jho atau Jho Low adalah pengarah bayangan dalam syarikat pelaburan strategik itu kerana beliau proksi bekas Perdana Menteri Datuk Seri Najib Tun Razak dalam memberi arahan kepada lembaga pengarah dan pengurusan kanan 1MDB.

1MDB dan empat anak syarikatnya, 1MDB Energy Holdings Limited, 1MDB Energy Limited, 1MDB Energy (Langat) Limited dan Global Diversified Investment Company Limited selaku plaintif menyatakan demikian menerusi jawapan kepada pernyataan pembelaan Jho Low, yang difailkan Tetuan Skrine di Mahkamah Tinggi di sini, pada 23 Feb lepas.

1MDB mendakwa Jho Low mempunyai kewajipan fidusiari terhadap plaintif-plaintif dan pada setiap masa material merupakan pemegang amanah kepada aset-aset kesemua plaintif.

“Pembelaan yang didakwa oleh defendan pertama (Jho Low) bahawa dia tidak pernah mengaku liabiliti dalam prosiding yang difailkan oleh Jabatan Keadilan Amerika Syarikat, kesemuanya adalah tidak relevan,” dakwa 1MDB dalam pernyataan jawapan itu.

1MDB mendakwa Jho Low telah mendapatkan proksi-proksinya untuk bekerja dalam 1MDB termasuk bekas Pengarah Kewangan 1MDB Terrence Geh Choh Heng, bekas peguam 1MDB Jasmine Loo Ai Swan, bekas Pengarah Eksekutif 1MDB Casey Tang Keng Chee dan bekas Ketua Pegawai Eksekutif SRC International Sdn Bhd Nik Faisal Ariff Kamil.

“Proksi-proksi tersebut memegang jawatan pengurusan kanan utama dalam plaintif pertama (1MDB) antara lainnya untuk memantau pengurusan dan lembaga pengarah 1MDB, melaksanakan keputusan penting menurut kehendak Jho Low dan Najib bagi memudahkan penggunaan dana plaintif-plaintif dengan niat penipuan Jho Low dan Najib,” dakwa 1MDB dan menambah Najib juga pengarah bayangan 1MDB.

Menurut 1MDB, Jho Low telah menerima dana milik plaintif-plaintif yang mana beliau mengetahui bahawa dana tersebut milik kesemua plaintif dan wang tersebut telah dipindahkan kepadanya secara pecah amanah dan pelanggaran tugas fidusiari.

“Tindakan (saman) terhadap Jho Low antaranya untuk pemulihan wang amanah kepunyaan kesemua plaintif yang telah diterima Jho Low yang beliau mengetahui bahawa wang tersebut telah dipindahkan kepadanya secara pecah amanah antara lainnya oleh Najib.

“Oleh itu, defendan pertama (Jho Low) juga adalah pemegang amanah konstruktif plaintif-plaintif berkenaan dengan wang yang diterima olehnya,” kata 1MDB.

Selain itu, 1MDB mendakwa setelah dimaklumkan tentang Memorandum Ernst & Young bertarikh 26 Mac 2010, Najib, ketika itu sebagai pihak pemegang saham tunggal 1MDB, Menteri Kewangan (Diperbadankan) bersama dengan penglibatan Jho Low, mengarahkan penyingkiran Ernst & Young sebagai juruaudit bagi 1MDB melalui surat bertarikh 16 Ogos 2020.

Menurut 1MDB, tindakan itu untuk menyembunyikan kerugian syarikat itu akibat pelesapan dana secara penipuan dan menghalang siasatan serta penemuan fakta-fakta dan bukti material berkenaan dengan penipuan tersebut.

“Selain daripada US$700 juta yang telah diterima oleh Jho Low pada 2009, semua wang telah dibayar kepada Jho Low selepas Mac 2010, oleh itu, ia adalah tidak dapat diterima bahawa kausa-kausa tindakan hanya terakru pada Mac 2010 seperti yang didakwa.

“Dalam apa jua keadaan, tuntutan plaintif-plaintif adalah termasuk pecah amanah secara penipuan oleh Jho Low dan untuk mendapatkan semula daripadanya harta yang dipegang secara pecah amanah bagi pihak plaintif-plaintif yang telah ditukarkan untuk kegunaannya sendiri,” menurut 1MDB,

Pada 7 Mei tahun lepas, 1MDB dan empat anak syarikatnya, memfailkan saman terhadap Jho Low, ayah dan ibunya Tan Sri Larry Low Hock Peng dan Puan Sri Goh Gaik Ewe, kakaknya May Lin, adik lelakinya Taek Szen serta rakan sekutunya Eric Tan Kim Loong.

Berdasarkan writ itu, 1MDB menuntut US$661 juta daripada Jho Low dan masing-masing US$41 juta, US$397 juta, US$608 juta dan US$1.9 bilion daripada Jho Low dan Tan serta US$325 juta daripada Jho Low dan ayahnya.

1MDB Global Investments Limited pula menuntut US$630 juta daripada Hock Peng, Jho Low dan Tan serta US$2 juta daripada Taek Szen, Jho Low dan Tan.

Plaintif turut menuntut US$3.5 juta daripada May Lin and Jho Low serta US$1.695 juta daripada Goh, Jho Low dan Tan berhubung pembelian barang kemas serta keuntungan rahsia selain US$25.5 juta daripada Jho Low, Tan, Hock Peng dan Taek Szen.

Jho Low dalam pernyataan pembelaannya mendakwa, beliau tidak mempunyai sebarang jawatan atau kewajipan fidusiari dalam 1MDB serta empat anak syarikatnya dan saman itu harus ditolak kerana gagal menyatakan kausa tindakan yang munasabah berhubung dakwaan pecah amanah atau kewajipan fidusiari.

Dakwa Jho Low, beliau tidak pernah menjadi pengarah atau pemegang saham dalam 1MDB atau keempat-empat anak syarikatnya, dan juga bukan ahli lembaga penasihat dana kekayaan negara itu atau sebahagian daripada pasukan pengurusan kelima-lima plaintif. – Bernama


Ahli Parlimen perlu runding kerjasama rentas parti: Penganalisis

KUALA LUMPUR, 5 Muharram 1443H, Sabtu – Tawaran-tawaran kerjasama dwipartisan yang dicadangkan oleh Perdana Menteri Tan Sri Muhyiddin Yassin perlu dipertimbangkan dengan serius dalam usaha melaksanakan reformasi undang-undang dan Parlimen ke arah kestabilan politik negara.

Penganalisis politik Prof Dr Sivamurugan Pandian daripada Universiti Sains Malaysia berpendapat tawaran yang dicadangkan itu mempunyai impak baik jangka panjang kepada proses demokrasi negara selain mampu mewujudkan senario politik lebih matang dan berhemah.

Justeru katanya, Ahli Parlimen daripada kerajaan mahupun pembangkang wajar mengambil peluang itu dengan mengadakan rundingan untuk mencapai, menstabilkan atau melakukan gencatan politik, agar tumpuan pemulihan kepada impak COVID-19 dapat dilaksanakan.

“Kita harus melihat, sebenarnya tujuan tawaran itu untuk melindungi dan mempertahankan institusi perlembangaan, itu yang penting.

Perkara ini juga perlu diterjemah secara rasional dan praktikal bukannya emosional semata…jika krisis ini berterusan, pembangkang juga akan dipertanggungjawabkan kerana dilihat tidak mahu melakukan reformasi parlimen dilaksanakan,” katanya ketika menjadi tetamu jemputan secara maya dalam program Ruang Bicara yang disiarkan di Bernama TV, hari ini.

Program itu turut disertai Pengerusi Majlis Profesor Negara (MPN) Prof Ulung Datuk Dr Shamsul Amri Baharuddin, Pensyarah Kanan Jabatan Pengajian Politik dan Pentadbiran Universiti Malaya Dr Mohammad Tawfik Yaakub dan Pengurus Unit Demokrasi dan Tadbir Urus Institut Demokrasi dan Hal Ehwal Ekonomi (IDEAS) Aira Azhari.

Semalam, Muhyiddin mengumumkan cadangan rangka persefahaman rentas parti yang mengandungi tujuh perkara yang akan dilaksanakan kerajaan sekiranya usul undi percaya terhadap beliau diluluskan di Dewan Rakyat termasuk tawaran tempoh jawatan Perdana Menteri terhad kepada dua penggal sahaja dan Rang Undang-Undang Anti-Lompat Parti akan dibentangkan di Parlimen,

Tawaran lain, keseimbangan jumlah keanggotaan Ahli Parlimen kerajaan dan pembangkang dalam Jawatankuasa Pilihan Khas Parlimen, serta pelaksanaan Undi 18 tanpa menunggu pelaksanaan pendaftaran automatik serta rang undang-undang termasuk belanjawan akan dirunding terlebih dahulu dengan semua Ahli Parlimen sebelum dibentang di Dewan Rakyat.

Bagaimanapun cadangan itu mendapat pelbagai reaksi daripada parti-parti politik tempatan termasuk parti pembangkang.

Mengulas lanjut, Sivamurugan bagaimanapun melihat proses untuk mencapai persefahaman itu agak sukar ketika kini kerana pendirian pembangkang nampaknya hanya mahu melihat keabsahan serta kedudukan Muhyiddin sebagai Perdana Menteri.

“Proses pemulihan krisis kesihatan dan krisis politik ini tidak dapat dicapai tanpa dua pihak (kerajaan dan pembangkang) bersedia untuk berkorban dan berkompromi dengan tawaran itu.

“Sekarang ini bukan masa untuk rebut jawatan perdana menteri tapi rebut hati rakyat yang sedang menderita… usah terus memangsakan rakyat,” katanya.

Sementara itu, Mohammad Tawfik berkata tawaran yang dikemukakan perdana menteri itu bukannya “jalan mati” politik negara, sebaliknya permulaan untuk nafas baharu dalam arena politik tempatan dan kehendak rakyat.

Katanya tawaran itu jelas disertakan dengan pelawaan kepada pembangkang untuk berunding dan membolehkan terma-terma atau keputusan akhir tawaran berkenaan dipersetujui secara konsensus.

“Elemen-elemen menolak sepenuhnya mempamerkan ada ahli politik yang tidak menunjukkan kematangan mereka…seolah-olah tiada kesungguhan untuk bersama-sama membantu untuk rakyat.

Kita tak mahu ahli politik ini dilihat berjuang untuk ‘political survival’ (kelangsungan politik) semata, sehingga mengabaikan kepentingan rakyat,” katanya. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


BERJASA mohon Agong isytihar darurat di Melaka elak PRN

BANGI, 30 Safar 1443H, Khamis – BERJASA memohon perkenan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah untuk mengisytihar proklamasi darurat di Melaka bagi membolehkan penangguhan Pilihan Raya Negeri (PRN) sehingga ke tarikh yang sama apabila Dewan Rakyat dibubarkan di peringkat Persekutuan kelak.

Ketua Penerangan BERJASA, Hazwan Mohamad berkata, ini bagi memastikan segala rencana pergerakan di seluruh negeri dapat diseragamkan termasuklah aspek prosedur operasi standard (SOP) seluruh negara.

Pada masa sama, beliau berkata, pengisytiharan darurat oleh Agong juga amat penting bagi memastikan Pelan Pemulihan Negara (PPN) dapat dilaksanakan dengan baik dan mencapai objektif yang ditetapkan.

“Parti BERJASA Malaysia mengikuti rapat perkembangan politik di negeri bersejarah Melaka. Gelora politik di Melaka ini boleh disifatkan sebagai pengkhianatan terhadap rakyat oleh pemimpin yang tamak kuasa.

“Negara baharu sahaja menarik sedikit nafas kelegaan melihat angka positif kes yang semakin hari semakin menurun dan peratusan vaksinasi dalam kalangan rakyat semakin meningkat.

“Dalam keadaan negara menghadapi krisis kesihatan dan krisis ekonomi ini adalah amat tidak munasabah untuk melaksanakan PRN yang akan menatijahkan pergerakan luar kawalan dalam negeri dan juga bakal melibatkan pengundi luar,” katanya dalam satu kenyataan.

Bukan itu sahaja, antara perkara yang perlu dititikberatkan adalah kos untuk mengadakan PRN di mana tentunya menelan peruntukan tinggi bagi memastikan pematuhan kepada SOP.

“Adalah lebih baik wang ini diberikan kepada rakyat yang susah dan memerlukan,” katanya.

Sehubungan itu, BERJASA mencadangkan agar penubuhan sebuah Majlis Tindakan Negeri yang dilantik secara terus oleh Agong untuk menjalankan kuasa eksekutif pemerintahan negeri Melaka.

Katanya, Majlis Tindakan Negeri ini boleh dilantik dari kalangan 70 peratus golongan profesional dan selebihnya ahli politik daripada semua parti.

“Mereka perlu menjalankan tugas sehingga ke satu tarikh pembubaran Dewan Rakyat seterusnya memasuki Pilihan Raya Umum ke-15 nanti.

“Cadangan ini adalah munasabah untuk memastikan keselamatan rakyat secara keseluruhannya dan agenda pemulihan negara pasca COVID-19,” katanya.


Gempa bumi Turkiye antara bencana paling dahsyat sejak 1668

BRUSSELS, 18 Rejab 1444H, Khamis – Gempa bumi kuat berukuran 7.8 magnitud yang melanda selatan Turkiye pada Isnin adalah antara yang paling dahsyat pernah berlaku di wilayah itu sejak 1668.

Ahli Geologi Belgium, Marc De Batist berkata, gegaran awal sebenarnya adalah gempa bumi pertama atau kedua terbesar yang pernah direkodkan di Turkiye – sejak bencana itu direkodkan secara sistematik oleh instrumen seismologi.

“Kekuatan gegaran itu sama dengan gempa bumi Erzincan 1939 (menyebabkan 33,000 korban) yang … berukuran 7.8 magnitud,” katanya.

Katanya, gegaran kedua adalah antara 11 gempa bumi terkuat dalam sejarah yang direkodkan di negara itu.

Lebih 8,570 orang terbunuh dan lebih 49,130 cedera selepas dua gempa bumi kuat menggegarkan selatan Turkiye pada Isnin.

Gempa bumi berukuran 7.7 dan 7.6 magnitud, berpusat di wilayah Kahramanmaras dan melanda 10 lagi wilayah lain sehingga memusnahkan beribu-ribu bangunan serta menjejaskan lebih 13 juta orang.

Menurut Batist, sebab utama skala kemusnahan adalah hiposenter, iaitu titik asal gempa bumi adalah cetek dan lebih dekat dengan permukaan.

“Semakin cetek gempa bumi, semakin kuat gegaran yang dialami di tanah. Ia adalah intensiti gegaran, bersama dengan tempoh gegaran yang menyebabkan banyak kerosakan.

“Gempa kedua yang sangat kuat melanda kawasan sama digegarkan oleh yang pertama, itu memburukkan lagi keadaan,” katanya.

Isnin lalu, gempa bumi sekuat 7.8 pada skala Ritcher menggegarkan Turkiye dan  mengorbankan lebih 12,000 penduduk Syria-Turkiye dan angka kematian dijangka bertambah lagi.- Agensi


Varian Delta merebak, sekatan pergerakan di Australia diperketat

SYDNEY, 11 Zulhijjah 1442H, Rabu – Lebih separuh daripada 25 juta penduduk Australia berada dalam sekatan pergerakan COVID-19 yang ketat susulan penularan varian Delta di tiga bandar utama di negara itu.

Arahan duduk di rumah telah dikuat kuasakan kepada sejumlah besar negara ketika kerajaan tergesa-gesa mencegah wabak coronavirus terburuk tahun ini.

Sydney – bandar terbesar di Australia – berada dalam minggu keempat untuk tempoh lima minggu sekatan pergerakan sementara Victoria dan ibu kotanya Melbourne melanjutkan sekatan duduk di rumah selama tujuh hari hingga awal minggu depan.

Australia Selatan mengumumkan sekatan ketat sepanjang minggu pada Selasa berikutan kes merebak di ibu negara Adelaide.

Semalam, Victoria melaporkan kenaikan harian terbesar dalam kes COVID-19 yang diperoleh secara tempatan dalam lebih daripada seminggu.

Dua puluh dua kes tempatan dikesan – meningkat daripada sembilan hari sebelumnya – menjadikan jumlah kes dalam wabak terbaru lebih 100.

Semua kes baharu dikaitkan dengan wabak semasa.

Walaupun kes berkurang dalam tiga hari terakhir di Sydney, pihak berkuasa masih mencari penambahan kes tidak berkaitan yang berpotensi membahayakan pelan pembukaan semula bandar raya itu pada 30 Julai. – Agensi


Perangai membohong punca DAP, PH ditolak rakyat

BANGI, 16 Zulkaedah 1441H, Rabu – Bekas Perdana Menteri, Datuk Seri Najib Razak mengingatkan DAP agar jangan cuba menyalahkan Barisan Nasional (BN) jika diri sendiri telah terbukti gagal.

Chin Tong mendakwa, BN- sebagai sebuah parti konservatif membentuk gabungan baru dan menyerang kerajaan Pakatan Harapan (PH) dengan mengatakan kepada orang Melayu bahawa kerajaan telah dirampas oleh DAP dan orang bukan Melayu.

Selain itu, Chin Tong mendakwa, BN mencadangkan kepada orang bukan Melayu bahawa Tun Dr Mahathir Mohamad mengawal segalanya sehingga merugikan orang bukan Melayu.

Dakwanya lagi, strategi yang dilakukan oleh BN itu berjaya.

“Kepercayaan dan sokongan terhadap kerajaan Pakatan Harapan runtuh dalam jangka masa yang singkat,” katanya.

Mengulas tuduhan itu, Najib berkata, perangai DAP dan PH tidak pernah berubah sehingga mengeluarkan propaganda untuk menipu rakyat bahawa punca utama mereka tumbang adalah kerana BN atau Muafakat Nasional (MN) memainkan politik berbaur perkauman.

“Tidak! Sebab utama rejim Gagalkrasi PH tumbang ialah PH gagal segagalnya sehingga rakyat meluat,” katanya dalam Facebook, hari ini.

Jelas beliau, misalnya, PH mengatakan bahawa manifesto bukan kitab suci mereka sehingga rakyat hilang kepercayaan.

“Janji hapuskan semua tol tapi yang dapat ialah baki tempoh konsesi tol digandakan dari 18 tahun lagi kepada 38 tahun lagi.

“Janji nak lawan penjualan aset kepada orang asing tetapi yang dibuat ialah penjualan aset negara secara lambak. Janji nak kurangkan hutang negara tapi yang dapat ialah hutang negara naik dengan kadar paling laju dalam sejarah. RM140 bilion dipinjam termasuk meminjam bon samurai.

“Janji akan mentadbir negara dengan cemerlang tapi yang dilantik jadi menteri pula adalah akauntan gagal, orang yang tipu sijil dan Mat Sabu,” katanya lagi.

Najib berkata, rakyat meminta supaya negara ditadbir dan dijaga tetapi PH pula sibuk mengusahakan komik propaganda politik berunsur komunis untuk diberi secara percuma kepada semua sekolah-sekolah Malaysia.

“Satu persatu propaganda-propaganda PH sebelum PRU-14 dibuktikan sebagai penipuan selepas PRU-14.

“Dari segi ekonomi pula, eksport negara bertukar dari pertumbuhan dua angka menjadi negatif. Pasaran saham bertukar dari paras paling tinggi dalam sejarah menjadi paling corot dalam dunia

“Pelaburan asing menjunam. Aliran dana asing masuk ke pasaran saham bertukar menjadi aliran dana keluar sepanjang masa kerajaan PH memerintah,” katanya.

Malah, kata Najib, pertumbuhan ekonomi Malaysia jatuh ke paras paling rendah sejak 10 tahun yang lalu sebelum wabak COVID-19 bermula.

“Perangai DAP dan PH tak pernah berubah. Sebelum jadi kerajaan, tipu. Semasa jadi kerajaan, bohong. Selepas kerajaan mereka tumbang, kelentong,” katanya.


Video hina Islam: Modus operandi lapuk, kerap jadi menjelang hari raya

BANGI, 9 Zulhijjah 1443H, Sabtu – Polis Diraja Malaysia (PDRM) perlu bertindak lebih proaktif tanpa perlu mengharapkan rakyat atau NGO membuat laporan kejadian yang mencemarkan nama Islam di negara ini.

Ini termasuk isu klip video tular memaparkan seorang wanita membuka pakaian dan tudung di hadapan penonton selepas memperkenalkan diri sebagai seorang beragama Islam serta menghafal 15 juzuk al-Quran, sehingga mengundang kemarahan umat Islam.

Video yang tular di aplikasi TikTok itu didakwa berlaku di sebuah kelab di ibu negara yang menampilkan persembahan komedi.

Mengulas perkara itu, Pengerusi PEMBELA, Haji Aminuddin Yahaya berkata, PDRM perlu lebih proaktif untuk membuat laporan termasuk dalam kes seperti ini.

“Kalau polis sendiri pun boleh buat laporan polis terhadap PEMBELA sebelum-sebelum ini, agensi itu juga perlu bertindak dan kita harap polis boleh buat laporan polis juga untuk kes-kes sebegini.

“Begitu juga pihak berkuasa tempatan (PBT) perlu ambil tindakan tuntas selaku pemberi lesen perniagaan (dan apa jua yang berkaitan) terhadap premis tersebut.

“Saya yakin ini bukan pertama kali berlaku kerana pelaku dalam video ini nampak begitu yakin sekali seolah-olah ada galakan dan motivasi yang kuat,” katanya dalam kenyataan, hari ini.

Haji Aminuddin berpandangan, tindakan yang ditonjolkan remaja Islam berkenaan dilihat sebagai modus operandi sudah lapuk dan kononya nama dan pentas komedi.

“Sudahlah lapuk. Nampak sangat macam sudah tak ada modal untuk jadikan jenaka. Akhirnya, jalan mudah ialah jadikan agama sebagai bahan jenaka,” katanya.

Beliau berkata, provokasi berbentuk penghinaan terhadap agama Islam sering berlaku menjelang sambutan raya.

“Yang sedihnya, seolah-olah setiap kali menjelang sambutan raya, pasti ada provokasi-provokasi berbentuk penghinaan terhadap agama Islam sebegini.

“ Kita tak lupa apa yang berlaku menjelang Aidilfitri baru-baru ini dan hari-hari raya sebelum-sebelum ini,” katanya.

Pautan berkaitan:
https://ismaweb.net/2022/07/09/jawi-jalankan-siasatan-awal-berhubung-video-wanita-hina-agama-islam/


Pengurusan masjid diminta tak ambil tindakan sendiri

KUALA LUMPUR, 12 Jamadilakhir 1443H, Sabtu – Perbuatan orang ramai termasuk pengurusan masjid yang mengambil sebarang bentuk hukuman sendiri terhadap orang yang disyaki melakukan kesalahan adalah amat tidak wajar, kata Menteri di Jabatan Perdana Menteri (Hal Ehwal Agama) Idris Ahmad.

Beliau berkata perkara itu sepatutnya diserahkan kepada pihak berkuasa untuk tindakan selanjutnya, namun menegaskan perbuatan mencuri atas apa alasan sekalipun dilarang dalam Islam dan pesalah wajar dihakimi seadil-adilnya.

Idris turut menasihatkan orang ramai termasuk pihak pengurusan masjid agar tidak terjebak dengan sentimen tertentu atau cuba mengambil tindakan sendirian sehingga boleh menyebabkan kezaliman kepada orang yang disyaki melakukan kesalahan.

“Perbuatan merakam gambar orang yang disyaki (melakukan kesalahan) bagi tujuan sebaran awam juga adalah merupakan suatu perkara yang amat tidak wajar,” katanya dalam kenyataan.

Idris menyeru masyarakat supaya sentiasa cakna terhadap anggota kejiranan dan bersama mengambil peranan dalam mencegah masalah sosial yang berlaku di sekeliling mengikut peranan masing-masing tanpa melampaui had.

Media sebelum ini melaporkan insiden tular menerusi media sosial yang memaparkan tindakan jemaah sebuah masjid memandikan seorang lelaki seperti jenazah selain melumurkannya dengan kapur barus kerana mencuri tabung masjid. – Bernama


Pulau Pinang setuju beri pengecualian tauliah kepada tokoh agamawan

BANGI, 23 Syaaban 1444H, Khamis – Pulau Pinang bersetuju memberi pengecualian tauliah khas kepada tokoh agamawan atau ulama tertentu.

Muftinya, Datuk Wan Salim Wan Mohd Noor berkata, keputusan itu diputuskan dalam Mesyuarat Jawatankuasa Pengawasan Pengajaran Agama Islam Negeri Pulau Pinang pada 14 November tahun lalu.

“Keputusan dibuat berdasarkan Perkara 121 Enakmen Pentadbiran Agama Islam Negeri Pulau Pinang 2004 yang memberi kuasa kepada Majlis Agama Islam Negeri Pulau Pinang (MAINPP) untuk mengecualikan mana-mana orang atau golongan orang daripada mana-mana peruntukan bahagian ini iaitu pentauliahan mengajar dan ceramah agama di Pulau Pinang),” katanya seperti dilapor media tempatan, hari ini.

Sebelum ini, bekas Menteri di Jabatan Perdana Menteri (Hal Ehwal Agama), Datuk Seri Zulkifli Mohamad al-Bakri memberi cadangan, supaya tokoh agama atau ulama yang dikenali dengan kealimannya diberi pengecualian tauliah mengajar oleh pihak berkuasa agama sama ada di Wilayah Persekutuan atau negeri.

Zulkifli berkata, tauliah khas itu perlu sesuai kealiman serta kedudukan tokoh itu dalam sesebuah negara atau institusi oleh raja selaku Ketua Agama Islam atau mufti negeri berkenaan, apatah lagi di luar negara.

Mengulas lanjut perkara itu, Wan Salim berkata, Kaedah 8(1) berkaitan pengajaran agama Negeri Pulau Pinang 1998 memperuntukkan bahawa seseorang itu layak diberi tauliah untuk mengajar dengan beberapa syarat tertentu.

Jelasnya, seseorang itu layak diberi tauliah untuk mengajar sekiranya berkelulusan pengajian tinggi Islam dari universiti tempatan atau luar negara yang diiktiraf oleh MAINPP.

“Selain itu, seseorang itu berkelulusan daripada institusi pengajian agama Islam tempatan yang diiktiraf oleh MAINPP atau berkemahiran dalam hukum syarak,” katanya.

Malah, semua pemegang tauliah mengajar agama Islam di negeri ini adalah dikehendaki mematuhi etika penyampaian yang digariskan serta memiliki akhlak yang sewajarnya.

Dalam pada itu Wan Salim menjelaskan, sebarang perilaku buruk, penyampaian yang salah serta berpolitik kepartian boleh menyebabkan tauliah mengajar agama Islam ditarik balik oleh MAINPP.

Syarat-syarat lain ialah tidak mengajar fahaman yang bertentangan dengan pegangan ahli Sunnah Wal Jamaah serta tidak menyentuh kedudukan Raja-Raja.

“Penceramah juga tidak dibenarkan menyampaikan kuliah yang boleh menyinggung perasaan mana-mana individu atau kaum, agama dan budaya rakyat Malaysia serta tidak menyentuh isu politik kepartian serta perkara-perkara khilafiah iaitu yang diperselisihkan oleh para ulama,” katanya.


Kalimah Allah: Kerajaan perlu lebih sensitif isu akidah umat Islam

BANGI, 8 Zulkaedah 1444H, Ahad – Isu penggunaan kalimah Allah dalam kalangan bukan Islam tidak boleh dianggap perkara remeh kerana ia membabitkan akidah umat Islam.

Pensyarah Kanan Fakulti Syariah dan Undang-undang USIM, Dr Zizi Azlinda Mohd Yusof berkata, kalimah Allah membawa 1001 makna yang sangat penting bagi menjaga akidah umat Islam di Malaysia.

Menulis di Berita Harian, beliau mempersoalkan tindakan pihak kerajaan yang seakan-akan mengambil ringan sensitiviti umat Islam demi ideologi perpaduan kaum di dalam negara.

“Demi untuk memperkukuhkan ideologi perpaduan dan keharmonian antara kaum dan agama di Malaysia, adakah wajar mengorbankan kefahaman masyarakat Muslim terhadap kalimah Allah, Baitullah, Kaabah dan solat di Malaysia tercinta ini?

“Tambahan pula, tiada istilah doktrin pluralisme dibenarkan dalam Islam. Situasi di Malaysia, agama Islam dilindungi undang-undang dan fatwa yang diwartakan.

“Meskipun, pada zahirnya mungkin isu kalimah Allah kelihatan seperti terkait dengan isu alih bahasa sahaja, iaitu ‘God’ dalam bahasa Inggeris, manakala Tuhan dalam bahasa Melayu, namun, kalimah Allah ini berakar umbi dengan sebati dalam kepercayaan umat Islam di Malaysia,” katanya.

Mengulas lanjut, beliau memberikan beberapa contoh kaedah yang digunakan oleh tokoh-tokoh Islam untuk menganalisis isu ini.

“Ulama Islam, Hasan al-Banna berkata dalam kitabnya, ‘Usul Isyrin’ – “Keputusan kepemimpinan dalam organisasi wajib dilaksanakan dalam perkara maslahah, yang tiada nas dan tidak bertembung dengan kaedah syarak dan adakala ia bergantung kepada ‘uruf’ ataupun adat masyarakat setempat”.

“Menurut Imam Ghazali, ‘maslahah menurut makna asalnya bermaksud menarik manfaat atau menolak mudarat’.

“Jika dikatakan dengan kebenaran menggunakan kalimah Allah ini untuk maslahah menjaga perpaduan negara dan keharmonian antara semua agama di Malaysia, maka sekali lagi lihat dengan mata hati dan panduan akal,” katanya.

Terdahulu, KDN dan kerajaan Malaysia dilaporkan menarik balik rayuan terhadap keputusan Mahkamah Tinggi Kuala Lumpur yang memutuskan penganut agama Kristian boleh menggunakan kalimah Allah dan tiga perkataan Arab yang lain dalam penerbitan bahan agama mereka bagi tujuan pembelajaran.

Keputusan Mahkamah Tinggi itu dibuat pada 10 Mac 2021 selepas membenarkan permohonan semakan kehakiman seorang wanita beragama Kristian, Jill Ireland Lawrence Bill yang memohon perisytiharan mengenai hak Perlembagaannya berhubung penggunaan kalimah Allah dalam penerbitan agama berkenaan.

Notis pemberhentian rayuan semakan kehakiman itu difailkan Pejabat Peguam Negara di Pejabat Pendaftar Mahkamah Rayuan di Putrajaya, 18 April lalu.


Bajet 2023 dibentang pada 7 Oktober?

KUALA LUMPUR, 28 Muharam 1444H, Jumaat – Bajet 2023 yang dijadual dibentangkan pada 28 Oktober ini akan diadakan lebih awal, lapor The Star.

Ia kini dijangka dibentangkan di Dewan Rakyat pada 7 Oktober – tiga minggu lebih awal daripada yang dijadualkan.

Kabinet yang bermesyuarat pada Jumaat (26 Ogos), dimaklumkan mengenai keputusan itu oleh Perdana Menteri, Datuk Seri Ismail Sabri Yaakob.

Keputusan itu dianggap sebagai petunjuk bahawa pilihan raya umum akan diadakan tidak lama lagi.

Pegawai Barisan Nasional (BN) dalam reaksi terhadap berita itu berkata, Parlimen boleh dibubarkan selepas belanjawan dibentangkan.

Menteri Kewangan, Tengku Datuk Seri Zafrul Abdul Aziz akan membentangkan Bajet 2023 selepas dewan memulakan mesyuarat seterusnya pada 3 Oktober.

Susulan arahan Kabinet, langkah seterusnya ialah memaklumkan kepada Speaker Dewan Rakyat, Tan Sri Azhar Azizan Harun yang memerlukan sekurang-kurangnya 28 hari untuk memaklumkan kepada Ahli Parlimen tarikh baharu itu.

Sementara itu, The Straits Times melaporkan, keputusan mempercepat pembentangan bajet dibuat sehari sebelum perhimpunan UMNO di mana parti itu dijangka mendesak Perdana Menteri membubarkan Parlimen secepat mungkin.

“Mereka boleh membubarkan Parlimen minggu berikutnya, dan menggunakan habuan yang dijanjikan dalam bajet sebagai manifesto pilihan raya,” kata sumber yang menasihati seorang menteri.

Pilihan raya mesti diadakan dalam tempoh 60 hari selepas pembubaran walaupun biasanya sebulan akan diberikan untuk memberi masa kepada calon untuk dicalonkan dan pengundi membuang undi pada hari pengundian.

Pemimpin UMNO dalam kumpulan Datuk Seri Dr Ahmad Zahid Hamidi dan Datuk Seri Najib Razak telah lama menyeru agar PRU diadakan secepat mungkin, kononnya untuk memanfaatkan pembangkang yang berpecah-belah setelah memenangi dua pilihan raya negeri dengan dua pertiga majoriti besar pada tahun lalu.


Majlis Media Malaysia mampu tingkat kredibiliti media arus perdana

BANGI, 7 Zulkaedah 1444H, Sabtu – Cadangan penubuhan Majlis Media Malaysia (MMM) dapat membina keyakinan masyarakat terhadap kemampuan dan kredibiliti organisasi media, khususnya media arus perdana.

Penganalisis Politik dan Media Baharu UiTM, Prof Madya Dr C Sara berkata, di sebalik populariti penyebaran berita melalui media sosial, masyarakat masih merujuk laporan media arus perdana untuk mendapatkan kesahihan sumber.

“Penubuhan MMM yang masih pada peringkat perbincangan, dilihat mampu menjaga integriti profesion kewartawanan. MMM boleh melindungi wartawan dan melindungi hak mereka.

“MMM antara lain akan memastikan fungsi sosial media diberi perhatian serius, mewujudkan sistem akauntabiliti media tersendiri dan mengawal selia tafsiran berita tidak benar mengikut perspektif wartawan.

“Antara tugas MMM adalah menangani isu ‘aduan akhbar’ semakin lantang di negara kita,” katanya.

Menulis di Berita Harian (BH), beliau turut memberikan beberapa contoh organisasi media luar negara yang menjadi perantara rakyat dan pihak kerajaan, sekali gus menekankan kepentingan peranan MMM.

“Di New Zealand misalnya, majlis media mereka akan menjadi jurucakap kepada rakyat apabila berlaku sebarang ketidakadilan terhadap media atau sebarang aduan terhadap media perdana berhubung pemberitaan.

“Di Indonesia, Majlis Media Indonesia menjadi platform rundingan antara kerajaan, media dan rakyat bagi isu berbangkit.

“Maka, MMM perlu memastikan hak dan legasi media serta pengamalnya diberikan perhatian secukupnya selain mengawal selia aspek akauntabiliti dan kod etika wartawan,” katanya.

Dr C Sara berkata, kewujudan MMM akan memberikan keyakinan kepada masyarakat bahawa media tidak dikawal oleh kerajaan.

“Justeru, segala peraturan dan undang-undang mahu digubal pada masa hadapan harus datangnya daripada majlis media ini.

“Ini kerana ia akan membabitkan persoalan kredibiliti media, sama ada bersikap berat sebelah terhadap sesuatu pihak dan keduanya, sebagai satu platform rundingan dan bukan tempat media sosial menjana pelbagai persepsi dalam kalangan rakyat Malaysia.

“Era ‘Malaysia Baharu’ wajar dijadikan sebagai peluang dan titik tolak menghentikan kepentingan dan campur tangan mana-mana pihak dalam syarikat media,” katanya.

Pautan artikel;


Warga Palestin bebas selepas dipenjara 19 tahun tentang penjajahan Israel

BAITULMAQDIS, 9 Rejab 1442H, Ahad – Seorang warga Palestin dibebaskan setelah menjalani hukuman penjara selama 19 tahun di negara haram Israel.

Firas Sadeq al-Hatawi, 47, sebelum ini ditahan atas alasan kononnya menentang penjajahan Israel.

Beliau yang juga bapa kepada empat orang anak itu menderita pelbagai penyakit kronik dan lebihan berat badan.

Pihak penjara Israel (IPS) sengaja memberi rawatan perubatan yang salah kepada Firas ketika beliau ditahan.

Beliau turut dikenakan hukuman oleh IPS kerana menuntut untuk mendapatkan rawatan sesuai dengan penyakitnya.

Dalam perkembangan lain, rejim pengganas Israel pada semalam bertindak kejam apabila menyerang seorang warga emas Palestin di kampung An-Nuweima dekat utara bandar Jericho di Tebing Barat.

Menurut sumber tempatan, serangan itu dilakukan setelah mangsa menghalang bekas rejim Israel daripada merebut traktor pertanian milik mereka.

Sumber memberitahu, rejim Zionis memukul Hussain Al-Zayyed, 65, hingga menyebabkan beliau cedera dan dikejarkan ke hospital bagi mendapatkan rawatan.

Sementara itu, anak mangsa berusia 35 tahun turut ditahan rejim Zionis.

Sebelum ini, penduduk Palestin di kampung An-Nuweima sering ditindas oleh rejim Zionis melalui pelbagai cara bagi memastikan tanah mereka dirampas.

Israel berusaha mengurangkan aktiviti dan kehadiran warga Palestin di Lembah Jordan, yang meliputi satu pertiga kawasan di Tebing Barat yang diduduki. -Agensi


Bekas pengarah syarikat sewa kapal ditahan kerana beri suapan

BANGI, 3 Syaaban 1442H, Rabu – Seorang bekas pengarah syarikat yang membekalkan perkhidmatan penyewaan kapal ditahan hari ini kerana disyaki memberi rasuah sebanyak RM321,350.

Suruhanjaya Pencegahan Rasuah Malaysia (SPRM) dalam satu kenyataan berkata, jumlah itu adalah sebagai imbuhan memberikan sub-kontrak penyewaan kapal dalam kerja-kerja cari gali minyak.

Katanya, kejadian berlaku antara 29 Jun hingga 14 Oktober tahun lalu, membabitkan nilai keseluruhan projek sebanyak RM1 bilion.

Menurut suruhanjaya itu, lelaki berusia 64 tahun terbabit ditahan petang tadi di Ibu Pejabat SPRM, Putrajaya dan akan dijangka dituduh di Mahkamah Sesyen Shah Alam esok, mengikut Seksyen 16 (b)(A) Akta SPRM 2009 bagi kesalahan beri suapan untuk dapatkan kontrak penyewaan kapal.

“Sementara itu, seorang pengarah syarikat yang sama turut dipanggil untuk membantu siasatan dan akan dituduh bagi mewakili syarikat tersebut di bawah Seksyen 17A Akta SPRM 2009 iaitu berkaitan kesalahan liabiliti korporat di mahkamah sama, pagi esok.

“Ini merupakan kes pertama bagi kesalahan di bawah Seksyen 17A ASPRM 2009 sejak dikuatkuasakan pada 1 Jun 2020 lalu,” katanya.


Bekalan ubat utama di klinik swasta dan farmasi berkurangan

BANGI, 1 Zulkaedah 1443H, Rabu – Beberapa ubat utama yang sering digunakan kepada pesakit kini dilaporkan mengalami kekurangan bekalan dan agak sukar didapati terutama di klinik-klinik swasta dan farmasi.

Presiden Pertubuhan Doktor-Doktor Islam Malaysia (Perdim), Dr Boi Saidi Abd Razak berkata, ketiadaan ubatan berpunca daripada pembekal dari dalam dan luar negara yang gagal menyediakan bekalan seperti yang ditetapkan.

“Keadaan ini sangat membimbangkan selepas pihak pembekal dari luar negara gagal menghantar mengikut waktu yang ditetapkan berikutan kekurangan bekalan bahan mentah.

“Jika berlanjutan dalam jangka masa panjang, ia akan menjejaskan bekalan dan sekali gus memberi kesan kepada klinik dan juga pesakit,” katanya dalam kenyataan kepada Ismaweb.net, hari ini.

Dr Boi menjelaskan keadaan ini dijangka berlanjutan sehingga hujung tahun ini.

Katanya, ubat yang sering digunakan seperti ubat antibiotik, paracetemol, batuk dan Buscopan yang khusus untuk merawat sakit perut.

“Semua ini adalah ubat yang wajib ada di setiap klinik dan mendapat permintaan tinggi setiap hari,” katanya.

Atas sebab itu, klinik swasta kini terpaksa menghadkan preskripsi ubat kepada pesakit bagi mengelakkan terputus bekalan.

Justeru bagi mengelak keadaan berterusan, Perdim menggesa pihak berkuasa campur tangan supaya masalah ini tidak berterusan.

“Kekurangan bekalan ubat ini boleh ditangani sekiranya pihak berkuasa bertindak lebih awal dan mungkin juga mendapat bekalan dari negara-negara lain,” katanya.


80,000 mendaftar sukarelawan MyVac

KEPALA BATAS, 8 Zulkaedah 1442H, Sabtu – Seramai 80,000 individu mendaftar untuk menyertai inisiatif Malaysia Vaccine Support Volunteers (MyVac) di seluruh negara sejak pendaftarannya dibuka ketika pemberian vaksin fasa pertama pada Mac lepas.

Menteri Belia dan Sukan Datuk Seri Reezal Merican Naina Merican berkata daripada jumlah itu, 4,500 sukarelawan MyVac di bawah kelolaan Kementerian Belia dan Sukan (KBS) itu ditugaskan di 332 pusat pemberian vaksin (PPV), manakala bakinya dalam mod bersedia apabila lebih banyak PPV dibuka.

“Sukarelawan ini ditugaskan memberi sokongan dan membantu memudahkan urusan bukan sahaja kepada petugas terutama barisan hadapan di PPV malah orang ramai yang hadir untuk menerima suntikan vaksin.

“Setakat ini saya berpuas hati dengan MyVac kerana ia satu daripada gerakan sukarelawan untuk membantu rakyat bagi memastikan kita mencapai kelompok masyarakat yang menerima vaksin COVID-19,” katanya kepada pemberita selepas mengadakan tinjauan di PPV Dewan Millennium, di sini hari ini.

Beliau berkata pihaknya menjangkakan lebih ramai sukarelawan MyVac diperlukan dalam usaha membantu kerajaan memastikan kelancaran proses vaksinasi di PPV kerana lebih banyak PPV mega dan di kawasan luar bandar termasuk penempatan Orang Asli akan dibuka dalam masa terdekat.

“Jumlah PPV yang akan dibuka di seluruh negara kemungkinan sehingga 600, jadi kami menjangkakan lebih ramai sukarelawan MyVac diperlukan. Saya percaya mereka (sukarelawan MyVac) dapat membantu memberi sokongan di PPV,” katanya.

Terdahulu, Reezal Merican yang juga Ahli Parlimen Kepala Batas berkata beliau turut melawat Institut Perubatan dan Pergigian Termaju (IPPT) Universiti Sains Malaysia (USM) di sini, yang dijadikan PPV bermula hari ini.

Beliau berkata PPV itu mampu menampung sehingga 400 penerima vaksin setiap hari dan beliau berharap ia dapat memberi manfaat kepada orang ramai terutama penduduk di Kepala Batas.

“PPV IPPT USM mula memberikan suntikan vaksin COVID-19 kepada 50 orang hari ini dan jumlah itu dijangka bertambah sehingga 400 orang sehari. Ini dapat mempercepatkan proses vaksinasi,” katanya. – Bernama


Joe Biden perlu 6 undi lagi untuk kalahkan Trump

WASHINGTON, 19 Rabiulawal 1442H, Khamis – Calon demokrat, Joe Biden hanya memerlukan enam lagi undi elektoral untuk memenangi jawatan Presiden Amerika Syarikat (AS) selepas kemenangannya di Michigan, memetik unjuran Fox News lapor Agensi Sputnik.

Biden diramal memperoleh 16 undi elektoral di negeri ini selepas mendahului dengan 49.9 peratus berbanding 48.6 peratus yang diraih Presiden Donald Trump. Sebanyak 99 peratus undi sudah dikira, lapor Fox.

Ia menjadikan Biden hanya memerlukan enam lagi undi daripada 270 yang diperlukan untuk muncul sebagai presiden AS yang baharu, kata laporan itu. – Bernama


‘Kita ada banyak pemimpin berkaliber, cuma tak masuk politik’

Oleh Athirah Huda Zalhe

BANGI, 17 Rabiulakhir 1444H, Sabtu – Negara seolah-olah ketandusan pemimpin berwibawa apabila kebanyakan individu yang mempunyai ciri figura hebat dan berkaliber lebih memilih untuk tidak terbabit dalam dunia politik.

Kebanyakan mereka dilihat ‘selesa’ menjadi suara kecil atau paling tidak bergiat aktif sebagai aktivis masyarakat mahupun di dalam pertubuhan bukan kerajaan (NGO).

Kesilapan itu sekali gus menyebabkan polisi-polisi penting kerajaan dan negara tidak dibangkitkan individu berkelayakan seperti mana diharapkan rakyat, kata calon Pejuang di Dewan Undangan Negeri (DUN) Slim, Meor Muhamad Azim Meor Aznam.

“Sebab itu, antara tujuan saya masuk di dalam politik ini kerana perkara sedemikian.

“Melihat kepada pemimpin yang ada, sebenarnya sangat kasihan, sangat parah kerana mengakibatkan negara semakin hari semakin hancur,” katanya dalam Sembang Santai Pejuang di Felda Besout 1, hari ini.

Sepanjang tempoh kempen yang sudah memasuki hari ketujuh, Meor Muhamad menghargai respon positif yang diberikan penduduk DUN Slim terhadapnya, meskipun mengakui pengalamannya di dalam politik masih baru.

“Sebab mereka tahu kita bersungguh-sungguh masuk di dalam politik bukan sebab harta, habuan dunia dan kuasa, tetapi sebab kerja yang selama ini pemimpin patut lakukan, tidak dilaksana oleh mereka.

“Oleh sebab itu, mereka lihat respon positif kita dan alhamdulillah saya yakin kalau kita menang pada PRU kali ini adalah satu bonus bagi kita,” katanya.

Pada masa sama, beliau turut berpesan kepada pengundi untuk mengkaji dahulu setiap parti supaya tidak terkeliru dan tersalah memilih ketika hari mengundi nanti.

“Satu hari saya pergi berkempen, saya tanya kenal parti Pejuang, BERJASA yang guna tiket Pejuang, tetapi mereka kata ini parti yang bersama Pakatan Harapan.

“Kami lain dari parti lain. Sebab itu penting untuk pengundi buat kajian, cari sumber supaya tidak tersalah pangkah dan memberi peluang kepada yang lain,” katanya.


Kanak-kanak 7 tahun maut dipercayai didera ibu, bapa tiri

MELAKA, 17 Jamadilakhir 1442H, Sabtu – Seorang kanak-kanak lelaki berusia tujuh tahun maut dipercayai akibat didera oleh ibu kandung dan bapa tirinya dalam kejadian di Taman Krubong Jaya di sini, petang semalam.

Ketua Jabatan Siasatan Jenayah Ibu Pejabat Polis Kontinjen (IPK) Melaka, ACP Mohd Sukri Kaman berkata, kanak-kanak tersebut didakwa lemas di dalam tong air di rumahnya dalam kejadian kira-kira pukul 4 petang itu.

Beliau berkata, siasatan awal bagaimanapun mendapati terdapat kecederaan fizikal pada badan mangsa sebelum polis menahan ibu dan bapa tiri mangsa, masing-masing berusia 32 dan 38 tahun.

“Kira-kira pukul 4 petang semalam, Bilik Gerakan Ibu Pejabat Polis Daerah (IPD) Melaka Tengah menerima panggilan daripada seorang lelaki memaklumkan anaknya mati lemas di dalam tong air di rumahnya di Taman Krubong Jaya.

“Siasatan di tempat kejadian mendapati mangsa merupakan seorang kanak-kanak lelaki berumur tujuh tahun dan pemeriksaan fizikal menemukan kesan lebam dan kecederaan di beberapa anggota badan mangsa,” katanya ketika dihubungi di sini, hari ini.

Katanya, mayat kanak-kanak tersebut dibawa ke Jabatan Forensik Hospital Melaka untuk bedah siasat dan kes disiasat di bawah Seksyen 302 Kanun Keseksaan kerana membunuh. – Bernama


Hairan mengapa tiba-tiba Mujahid mahu jadi hero Kristian, tempelak MAIS

BANGI, 12 Ramadan 1442H, Sabtu – Belum reda pelbagai isu yang menyentuh sensitiviti umat Islam di negara, bekas Menteri di Jabatan Perdana Menteri, Datuk Seri Mujahid Yusof Rawa tiba-tiba tampil mempertahankan gerakan Kristian dan menempelak Majlis Agama Islam Selangor (MAIS).

Mujahid dalam laporan portal berita FMT berkata, sebarang tuduhan yang dibuat terhadap penganut Kristian mesti berasas.

Beliau berkata demikian mengulas sebuah buku yang mendedahkan agenda Kristian yang diterbitkan oleh MAIS pada tahun 2014.

Buku digital itu mengupas mengenai gerakan evangelisme dan usaha mengkristiankan orang Islam, khususnya di Selangor.

Mujahid berkata, seluruh komuniti Kristian boleh dianggap jahat sekiranya dakwaan terbabit tidak dibuktikan.

Hairan dengan tindakan Mujahid, Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya mempersoalkan mengapa kini setelah tidak memegang jawatan sebagai seorang menteri, Mujahid dengan tidak semena-mena mempertahankan penganut agama Kristian.

“Saya tidak tahu mengapakah buku terbitan Majlis Agama Islam Selangor (MAIS) yang bertajuk ‘Pendedahan Agenda Kristian’ ini tiba-tiba dipertikaikan padahal ianya sudah hampir 10 tahun diterbitkan. Mengapa bising sekarang?

“Katanya (Mujahid), kalau ada agenda Kristianisasi maka umat Islam perlu mengambil tindakan undang-undang. Sejak dahulu lagi, banyak kali laporan polis dibuat oleh kami. Tetapi setiap kali polis atau pihak berkuasa mengambil tindakan, mulalah dimain isu hak asasi manusia oleh pejuang hak asasi, dan dilengkapi lagi dengan slogan ‘Rahmatan Lil Alamin’.

“Sebenarnya, kalaulah semua yang terkandung dalam buku ini adalah fitnah, mengapakah ketika Mujahid menjawat jawatan Menteri Agama dahulu tidak pernah bangkitkan sama sekali?,” soalnya dalam satu kenyataan, hari ini.

Mengulas lanjut, beliau berkata, sehingga kini juga, tiada mana-mana gereja atau komuniti Kristian yang membawa perkara ini ke mahkamah atau menyaman MAIS.

“Mungkin Mujahid boleh jadi hero mereka dengan menyaman MAIS, sesuailah dengan gelaran beliau ‘Menteri Semua Agama’ satu ketika dahulu.

“Kalaulah jadi Mujahid (atau rakan-rakannya) menyaman MAIS, kami NGO-NGO Islam sedia menghantar peguam kami dan bersedia memobilisasikan gerakan rakyat. Kerana kita yakin, kita di pihak yang benar,” katanya.

Haji Aminuddin turut mengajak orang ramai untuk membaca buku berkenaan serta memuat turun ia dari laman web MAIS sebelum ia berdepan kemungkinan terpaksa dipadamkan.

“Sebelum buku ini diharamkan atau diarah untuk dipadamkan dari laman web MAIS, eloklah kita ramai-ramai muat turun (download) dan sebarkan seluas-luasnya: http://www.mais.gov.my/wp-content/uploads/2019/07/Buku-Pendedahan-Agenda-Kristian-Completed.pdf,” katanya.


PAS tolak ‘khemah besar’ kerana dalamnya ada tikus, kucing

MARANG, 27 Ramadan 1443H, Jumaat – PAS menolak kerjasama ‘khemah besar’ dengan Pakatan Harapan (PH) dalam Pilihan Raya Umum ke-15 (PRU15).

Presidennya, Tan Sri Abdul Hadi Awang berkata, parti itu enggan bersama dengan penghuni khemah besar diumpamakan sebagai tikus dan kucing yang boleh bercakaran antara satu sama lain.

Tegasnya, PAS ada kumpulan tersendiri yang masih terus melaksanakan agenda perpaduan ummah.

“Kita tidak ikut khemah besar kerana di dalamnya ada tikus, kucing dan macam-macam. Kita bukan khemah, kita bawa agenda perpaduan ummah,” katanya seperti dilapor akhbar tempatan.

Beliau berkata demikian selepas menyampaikan kuliah duha di Masjid Rusila, hari ini.

Abdul Hadi turut membayangkan agenda perpaduan yang didukung PAS disertai oleh Parti Pribumi Bersatu Malaysia (Bersatu), UMNO dan golongan bukan Islam yang tidak esktrem

Kelmarin, Pengarah Pilihan Raya PAS, Datuk Seri Muhammad Sanusi Md Nor berkata, parti itu tidak akan menyertai khemah besar dianjurkan PH, meskipun ditawarkan untuk menyertainya.

Dilaporkan, rancangan mewujudkan khemah besar dalam kalangan blok parti pembangkang kini hangat diperkatakan, terutama PH yang bermatlamat menewaskan Barisan Nasional (BN) pada pilihan raya umum akan datang.


GTA perlu menang dulu baru fikir calon PM

KUALA LUMPUR, 20 Rabiulakhir 1444H, Rabu – Gerakan Tanah Air (GTA) perlu memenangi Pilihan Raya Umum ke-15 (PRU15) terlebih dahulu sebelum menamakan calon perdana menteri.

Pengerusi Penaja GTA, Tun Dr Mahathir Mohamad berkata, perkara itu bukanlah keutamaan buat masa ini.

“Kita tiada calon perdana menteri pun. Apa guna nak ada calon, kalau kita kalah apa kita nak buat dengan calon itu? Dia (calon) pun tak jadi perdana menteri. Kita tunggu sampai kita menang.

“Pada masa itu (sekiranya menang) semua pihak yang menang berhak untuk pilih siapa yang akan menjadi perdana menteri,” katanya.

Beliau berkata demikian ketika ditemui selepas berkempen bersama calon GTA bagi Parlimen Ampang yang juga Ketua Pejuanita Muda Malaysia Dr Nurul Ashikin Mabahwi menerusi program Negarawan Bersama Doktor Banjir Gegar Ampang di Pangsapuri Seri Nilam di sini malam tadi.

Turut hadir isteri Dr Mahathir, Tun Dr Siti Hasmah Mohamad Ali dan calon GTA Parlimen Shah Alam Rafique Rashid Ali.

Dr Mahathir yang juga Pengerusi Pejuang berkata, GTA menyasarkan untuk memenangi lebih 112 kawasan agar dapat membentuk kerajaan.

“Ini adalah hasrat kita kerana mengikut undang-undang, untuk membentuk kerajaan, kita mesti dapat lebih daripada 50 peratus kerusi dalam Dewan Rakyat,” katanya.

GTA bertanding di 121 kerusi Parlimen pada PRU15 ini.

GTA merupakan pakatan empat parti politik yang terdiri daripada Pejuang, Parti Bumiputera Perkasa Malaysia (Putra), Parti Barisan Jemaah Islamiah Se-Malaysia (Berjasa) dan Parti Perikatan India Muslim Nasional (IMAN) dan gabungan badan bukan kerajaan yang membentuk Gagasan Bangsa (GB).

Pada PRU15, calon GTA bertanding menggunakan logo Pejuang kecuali di Kelantan yang menggunakan logo Putra. – Bernama


Desak kerajaan bertegas pertahan nilai, identiti negara melalui kerusi Majlis Hak Asasi Manusia PBB

MALAYSIA telah memenangi dan dipilih untuk menduduki satu daripada 18 kerusi Majlis Hak Asasi Manusia Pertubuhan Bangsa-Bangsa Bersatu untuk tempoh 2022-2024 baru-baru ini.

2. Rata-rata pejuang hak asasi manusia berlatarbelakangkan liberal di Malaysia seperti Ambiga Srenevasan, Kasthuri Patto dan kumpulan-kumpulan yang seangkatan dengannya sudah mula memainkan naratif yang salah menggambarkan seolah-olah Malaysia menindas golongan minoriti dan mendesak kerajaan untuk menandatangani konvensyen antarabangsa yang bertentangan dengan norma budaya, agama dan identiti nasional.

3. BERJASA bimbang desakan-desakan kumpulan ini akan yang dibimbangi mempengaruhi kerajaan dalam keputusan-keputusan berkaitan hak asasi manusia. Sehubungan dengan itu, BERJASA mendesak satu kenyataan tegas dikeluarkan oleh Putrajaya seperti berikut:

i. Menjadikan platform ini sebagai pentas untuk mempromosi bahawa Malaysia sentiasa melayan baik hak asasi manusia masyarakatnya bertepatan dengan Perlembagaan Persekutuan yang menjadi tiang seri hubungan etnik untuk mencapai perpaduan nasional mengikut acuan sendiri.

ii. Menolak untuk menandatangani mana-mana resolusi atau konvensyen yang bertentangan dengan budaya, agama dan identiti Malaysia. Kerajaan mesti tegas mempertahankan identiti nasional negara yang menjadi identiti negara selaras dengan Perlembagaan Persekutuan.

iii. Menghalang dan menghentikan mana-mana kumpulan yang membawa naratif salah terhadap imej negara di peringkat antarabangsa. Ini bagi memastikan nama baik dan maruah negara sentiasa terpelihara.

4. Kerajaan tidak boleh tunduk kepada kefahaman dan budaya asing dalam mengimplementasikan segala konteks hak asasi manusia dalam pentadbiran negara. Berpendirian tegaslah dan konsisten dalam menegakkan kebenaran dan menolak kefahaman yang salah.

Sekian.

Hazwan Mohamad
Ketua Penerangan Parti BERJASA Malaysia


Strain baharu COVID-19, India gantung penerbangan dari Britain

NEW DELHI, 7 Jamadilawal 1442H, Selasa – India menggantung semua penerbangan dari Britan sehingga akhir bulan ini ekoran laporan penemuan jenis COVID-19 baharu yang sangat mudah berjangkit di negara itu.

Larangan sementara terhadap semua penerbangan dari United Kingdom (UK) bermula pada Rabu, menurut Kementerian Penerbangan Awam India.

Sebagai langkah berjaga-jaga, penumpang dari UK yang menaiki semua penerbangan termasuk transit dan tiba di India sebelum tengah malam 22 Disember, akan tertakluk kepada ujian saringan COVID-19 mandatori di lapangan terbang, kata kementerian.

Britain termasuk dalam senarai negara yang mempunyai perjanjian dua hala ‘gelembung perjalanan’ meskipun jadual penerbangan berjadual biasa masih digantung akibat pandemik itu.

India, negara kedua di dunia yang paling teruk terjejas akibat COVID-19, mencatatkan lebih 10 juta kes dengan 24,337 jangkitan dilaporkan dalam tempoh 24 jam pada Isnin.

Jumlah kes aktif pula sebanyak 303,639, menurut Kementerian Kesihatan. – Bernama


Seorang maut, 9 cedera bas persiaran terbabas di LPT2

DUNGUN, 28 Syawal 1444H, Jumaat – Seorang penumpang wanita maut, manakala sembilan lagi cedera selepas sebuah bas persiaran terbabas di Kilometer 375 Lebuh Raya Pantai Timur (LPT) 2 dekat Ajil, Bukit Besi di sini awal pagi tadi.

Menurut Jabatan Bomba dan Penyelamat (JBPM) Terengganu, pihaknya menerima panggilan pada pukul 5.16 pagi dan bergegas ke lokasi kejadian.

Bas yang membawa 30 penumpang itu dipercayai telah hilang kawalan sebelum terbabas ke lorong bertentangan.

“Mangsa yang cedera dihantar ke hospital berhampiran dengan jentera EMRS dan ambulans, manakala mangsa yang maut diserahkan kepada pihak polis untuk tindakan lanjut,” kata bomba.

Sementara itu, Ketua Polis Daerah Dungun, Supt Baharuddin Abdullah ketika dihubungi mengesahkan kejadian tersebut.- Bernama


Jepun gesa Kemboja laksana pilihan raya adil, elak keganasan berterusan

PHNOM PENH, 19 Syaaban 1443H, Selasa – Kerajaan Jepun menggesa Kemboja mengadakan pilihan raya yang bebas dan adil berikutan keganasan yang berlanjutan selama lima tahun ke atas parti pembangkang dan parti Rakyat kemboja (CPP) pimpinan Perdana Menteri, Hun Sen.

Gesaan berkenaan dibuat ketika lawatan beberapa hari pemimpin Jepun, Fumio Kishida ke negara itu, kelmarin.

“Perdana Menteri Jepun, Kishida menyatakan hasratnya untuk menyokong promosi demokrasi dan kedaulatan undang-undang,” katanya dalam pertemuan berkenaan.

Dalam pertemuan itu juga, kedua-dua pemimpin tersebut membincangkan untuk mengadakan pilihan raya yang mencerminkan ‘suara daripada rakyat Kemboja’.

Sementara itu, Perdana Menteri, Hun Sen menerusi kenyataan memaklumkan, beliau sangat menghargai sokongan Jepun dalam bidang ini dan menyatakan hasrat untuk melakukan usaha selanjutnya untuk menerapkan hasil sokongan ini ke dalam masyarakat Kemboja.

Kemboja akan melaksanakan pilihan raya pada 5 Jun depan selepas hampir lima tahun kerajaan Hun Sen telah menggunakan kuasa untuk cuba menutup mulut semua pembangkang politik yang berkaitan.

Mahkamah Agung turut mengharamkan parti pembangkang utama Parti Penyelamat Nasional Kemboja (CNRP), pada November 2017 kerana didakwa berperanan dalam menggulingkan kerajaan, selain menahan tokoh parti berkenaan.

Keadaan berkenaan mencetus ke arah pergolakan meluas oleh Perdana Menteri, Hun Sen terhadap pembangkang.

Ini adalah permulaan tindakan keras yang lebih meluas oleh Hun Sen terhadap pembangkang politik, NGO dan media bebas yang membuka jalan kepada CPP untuk memenangi semua 125 kerusi dalam pilihan raya umum Julai 2018 negara itu.

Sementara itu walaupun kenyataan berkenaan menampakkan Hun Sen menerima prosedur pilihan raya yang adil namun ada yang melihat parti pembangkang, yang dibentuk oleh ahli parti dilihat ancaman kepada parti utama berkenaan. – Agensi


Sweden penuhi ‘kewajipan’ jadi anggota NATO

ANKARA, 16 Zulkaedah 1444H, Isnin – Turkiye digesa menggugurkan bantahan terhadap Sweden berhubung penyertaan negara itu dalam Pertubuhan Perjanjian Atlantik Utara (NATO), selepas negara Nordik menangani kebimbangan keselamatan terhadap Ankara.

Setiausaha Agung Pertubuhan Perjanjian Atlantik Utara (NATO), Jens Stoltenberg berkata, Sweden telah mengambil langkah konkrit ketara bagi memenuhi kebimbangan Turkiye.

Sweden juga menunaikan janjinya dengan memperkenalkan Akta anti keganasan yang baharu dalam mengawal kegiatan pengganas,” katanya selepas mengadakan perjumpaan dengan Presiden Recep Tayyip Erdogan.

Stoltenberg turut menghadiri majlis pelantikan Erdogan sebagai Presiden baharu selama lima tahun yang disertai puluhan pemimpin dunia di Ankara, semalam.

Sehingga kini hanya Turkiye dan Hungary yang tidak meratifikasi penyertaan negara Nordik itu menjadi anggota pakatan tentera berkenaan.

April lalu, Finland secara rasmi menyertai pakatan tentera tersebut.

Erdogan sebelum ini menuduh Sweden melindungi pengganas terutama anggota parti Pekerja Kurdish, sebuah kumpulan yang disenarai hitam oleh Turkiye dan sekutu Baratnya. – Agensi


Malaysia konsisten tentang kekejaman Israel

PUTRAJAYA, 20 Ramadan 1444H, Selasa – Malaysia sentiasa konsisten dalam memperjuangkan setiap hak rakyat Palestin, berpaksi kepada keadilan dan menentang sebarang isu keganasan serta kekejaman, tegas Menteri Luar, Datuk Seri Dr Zambry Abd Kadir.

Beliau berkata, pihaknya telah beberapa kali menyentuh mengenai isu Palestin termasuk ketika di wawancara bersama pihak Al-Jazeera.

“Malaysia mengutuk sekeras-kerasnya tindakan tentera Israel yang menyalahi undang-undang dan mencabuli hak asasi manusia Palestin serta mencemar kesucian Masjid Al-Aqsa,” katanya dalam satu kenyataan.

Jurucakap Presiden Mahmoud Abbas, Nabil Abu Rudeineh sebelum ini dilapor berkata provokasi berterusan Israel terhadap Masjid Al-Aqsa adalah perkara yang “tidak boleh diterima” dan akan mencetuskan “peperangan”.

“Serangan terhadap tempat suci dan jemaahnya saban hari semasa bulan Ramadan adalah sesuatu yang tidak boleh diterima dan akan memarakkan lagi api pergolakan,” kata Abu Rudeineh. – Bernama


Taliban wajibkan pelajar perempuan universiti Afghanistan pakai niqab

KABUL, 28 Muharram 1443H, Isnin – Pelajar perempuan yang melanjutkan pengajian di universiti swasta di Afghanistan diwajibkan memakai jubah dan niqab.

Selain itu, sesi kuliah juga akan diasingkan antara pelajar perempuan dan lelaki atau dipisahkan dengan tirai.

Demikian arahan dikeluarkan pihak berkuasa pendidikan Taliban yang turut mengarahkan pelajar wanita hanya boleh diajar oleh pensyarah wanita sahaja.

Namun sekiranya tiada pensyarah wanita yang boleh mengajar, hanya pensyarah lelaki yang lebih berusia boleh menggantikan kelas berkenaan.

Arahan berkenaan diguna pakai di semua universiti dan kolej swasta sejak dahulu lagi sejak pentadbiran terdahulu Taliban berakhir pada 2001.

Sepanjang tempoh itu, kebanyakan pelajar wanita sukar mendapat pendidikan susulan peraturan yang dikeluarkan kerana pelajar wanita perlu dipisahkan selain wajib ditemani saudara lelaki setiap kali keluar dari rumah.

Bagaimanapun tiada arahan wanita memakai burqa dalam peraturan yang dikeluarkan, sebaliknya hanya niqab yang menutupi sebahagian besar wajah dengan hanya mendedahkan mata sahaja.

Arahan baharu Taliban itu dikeluarkan ketika universiti swasta dijangka dibuka semula esok.

“Universiti juga diminta menyediakan pensyarah wanita untuk pelajar wanita berdasarkan kemudahan yang mereka miliki.

“Selain itu, pihak pengurusan mesti menyediakan pintu masuk dan keluar yang berbeza bagi pelajar perempuan serta lelaki,” menurut arahan berkenaan. -Agensi


Perkasakan tulisan Jawi hingga Nusantara

Oleh Siti Hafidah Abd Ghaffar

BANGI, 2 Rabiulawal 1444H, Khamis – Usaha mempertahan dan memartabatkan tulisan Jawi sebagai identiti Melayu Islam mesti bermula dengan pendidikan.

Langkah itu membolehkan orang Melayu belajar subjek bahasa Melayu secara khusus, kata Pengasas dan Rektor Universiti Fatoni, Prof Madya Dr Ismail Lutfi Japakiya.

Berikutan itu, beliau mengesyorkan badan berkaitan menganjurkan pertandingan, seminar atau persidangan berkaitan dengan bahasa secara kerap kemudian disebarkan kepada masyarakat dalam bentuk penulisan.

“Saranan itu supaya kita berkongsi di peringkat Nusantara, diadakan oleh badan-badan yang memperkasakan bahasa Melayu di Pattani.

“Kalau boleh Dewan Bahasa dan Pustaka adakan cawangan di sana supaya memberi perkongsian dalam memajukan dan memperkasakan bahasa Melayu lebih daripada apa yang ada sekarang,” katanya pada Kongres Antarabangsa Bahasa dan Tamadun Alam Melayu di Universiti Kebangsaan Malaysia (UKM) di sini, hari ini.

Beliau berkata demikian ketika membentangkan kertas kerja bertajuk ‘Jawi: Askara Tamadun Melayu Islam dan Peranan Universiti Fatoni Dalam Menyambung Tradisi Keilmuan Insitusi Pondok’.

Mengulas lanjut, Pengerusi Jawatankuasa Penasihat Yayasan Kebajikan Islam untuk Pendidikan Tinggi Selatan Thailand itu berkata, Jawi pernah menjadi huruf penting dalam penyebaran ilmu khususnya di Nusantara.

Bahkan, ia menjadi alat perhubungan bagi urusan perdagangan selain huruf dalam surat menyurat peringkat antarabangsa.

“Pada satu masa Jawi berada dalam satu zaman yang gemilang kemudian setelah datangnya penjajah Barat ke alam Melayu, sedikit demi sedikit tulisan itu bertukar kepada huruf rumi sama ada di Malaysia, Singapura dan Indonesia termasuk akhir-akhir ini di Brunei.

“Begitu juga halnya di Pattani, walaupun tidak pernah di bawah jajahan Barat, kedudukan Jawi di sana juga terkesan di bawah kerajaan Thailand yang mempunyai dasar kebangsaan tersendiri,” katanya.

Meskipun tulisan Jawi masih bertahan di institusi pendidikan pondok, sekolah-sekolah agama, beliau berkata, masih ada ruang untuk memajukan tulisan Jawi di negara Thailand termasuk dalam sistem pendidikan moden dengan penubuhan Universiti Fatoni.


Azhar Harun Speaker baharu

KUALA LUMPUR, 21 Zulkaedah 1441H, Isnin  – Bekas Pengerusi Suruhanjaya Pilihan Raya (SPR)  Datuk Azhar Azizan Harun dipilih sebagai Yang Dipertua Dewan Rakyat ke-10 hari ini.

Azhar, 58, adalah calon tunggal yang dikemukakan untuk memegang jawatan itu.

Perdana Menteri Tan Sri Muhyiddin Yassin mengusulkan pencalonan Azhar mengikut Peraturan Mesyuarat 4(1), Peraturan-Peraturan Majlis Mesyuarat Dewan Rakyat.

Tiada undi diadakan memandangkan hanya satu nama dicadangkan.

Usul itu dibentang Perdana Menteri selepas usul pertamanya supaya Yang Dipertua Dewan Rakyat sedia ada Tan Sri Mohamad Ariff Md Yusof mengosongkan jawatannya diluluskan, selepas menerima sokongan 111 undi berbanding 109 undi.

Seorang Ahli Parlimen tidak hadir manakala seorang lagi berkecuali.

“Saya mohon mencadangkan bahawa Yang Berbahagia Datuk Azhar Azizan @ Harun dipilih menjadi Tuan Yang Dipertua Dewan Rakyat dan mengikut Peraturan Mesyuarat 4(1), Peraturan-Peraturan Majlis Mesyuarat Dewan Rakyat, saya telah memastikan bahawa beliau bersetuju untuk berkhidmat jika dipilih,” kata Muhyiddin.

Azhar sebelum ini dilantik sebagai pengerusi SPR pada 21 September 2018 menggantikan Tan Sri Mohd Hashim Abdullah.

Beliau meletakkan jawatan pengerusi SPR pada 29 Jun. -Bernama


MCMC tegakkan integriti maklumat di bawah AKM 1998

KUALA LUMPUR, 16 Safar 1445H, Sabtu – Suruhanjaya Komunikasi dan Multimedia Malaysia (MCMC) menegaskan tindakan yang diambil terhadap beberapa saluran berita bukan untuk menyekat kebebasan media tetapi bagi memastikan penyebaran maklumat dilakukan secara bertanggungjawab, tanpa menyebarkan fitnah atau maklumat yang kurang tepat.

MCMC dalam kenyataan malam tadi memaklumkan, sebagai badan kawal selia untuk industri komunikasi dan multimedia di Malaysia, suruhanjaya itu bertindak di bawah peruntukan Akta Komunikasi dan Multimedia 1998 (AKM 1998).

“Satu daripada Matlamat Dasar Kebangsaan MCMC ialah untuk memberikan perlindungan kepada rakyat Malaysia daripada kandungan dalam talian yang memudaratkan termasuk maklumat kurang tepat dan ucapan berbaur kebencian serta melindungi integriti Raja Berpelembagaan dan institusi demokrasi dengan pernghormatan daripada sebarang percubaan untuk mencetuskan kebencian atau penghinaan,” menurut kenyataan itu.

MCMC memaklumkan demikian sebagai maklum balas kepada kenyataan terbuka oleh Reporters Without Borders (RSF) bertajuk “RSF denounces arbitrary suspension of news websites critical of the government” semalam.

Menurut MCMC satu daripada tanggungjawab utama suruhanjaya itu ialah untuk mencegah penyalahgunaan platform dalam talian untuk melakukan kesalahan di bawah undang-undang Malaysia.

“Dengan peningkatan penyebaran maklumat dalam talian, terdapat peningkatan dalam pelaporan yang tidak bertanggungjawab dan tidak tepat. Beberapa saluran berita didapati dengan sengaja menyebarkan maklumat mengelirukan ataupun menerbitkan kandungan yang tidak tepat, yang boleh mengancam keharmonian masyarakat.

“Untuk menangani isu-isu ini, MCMC mempunyai autoriti dan kewajipan untuk mengambil tindakan kawal selia terhadap penyebaran maklumat palsu, kandungan jelik dan mengancam,” menurut MCMC.

Menurut MCMC, pihaknya terbuka untuk berdialog dan sering mengadakan sesi libat urus dengan editor kanan dan wartawan untuk menangani kebimbangan serta isu berkaitan kebebasan bersuara selain berhasrat untuk bekerjasama dengan pihak media bagi memerangi peningkatan maklumat kurang tepat dan palsu yang berniat jahat. – Bernama


Peniaga boleh mohon surat kebenaran perjalanan sekali sahaja

KOTA BHARU, 3 Jamadilakhir 1442H, Sabtu – Penduduk di Kelantan yang bekerja sendiri atau pekerja harian tiada majikan, kini dibolehkan memohon surat kebenaran perjalanan sekali sahaja di balai polis berhampiran, kata Ketua Polis Kelantan Datuk Shafien Mamat.

Beliau berkata, pihaknya boleh mengeluarkan surat kebenaran perjalanan bertarikh dari awal hingga berakhir Perintah Kawalan Pergerakan (PKP) yang bermula hari ini hingga 26 Januari ini, di negeri berkenaan.

Jelasnya, ia merupakan antara pembaharuan pihak polis dalam menambah baik ketetapan prosedur permohonan surat itu pada PKP kali kedua ini, berbanding pelaksanaan perintah itu pada tahun lepas dan sekali gus memudahkan pergerakan masyarakat.

“Mereka tidak perlu lagi datang ke balai polis dua atau tiga kali untuk dapatkan surat kebenaran bekerja seperti PKP sebelum ini. Sekarang, cuma datang sekali ke balai polis dan mohon satu surat kebenaran sahaja untuk digunakan hingga berakhir PKP.

“Mereka cuma perlu mengemukakan dokumen yang mengesahkan status pekerjaan, bahawa mereka ini bekerja sendiri seperti peniaga atau pekerja harian yang tiada majikan,” katanya kepada pemberita selepas mengadakan tinjauan di lokasi sekatan jalan raya (SJR) di Pasir Pekan dekat sini, tengah malam tadi.

Selain itu, bagi memudahkan individu dalam kecemasan, Shafien turut berkata surat kebenaran perjalanan itu juga boleh dimohon di lokasi SJR yang diadakan di negeri itu.

“Sebelum ini mereka perlu ke balai terlebih dahulu untuk minta kebenaran, tapi kali ini kita permudahkan kaedah ini, tetapi dengan syarat mereka mesti mengemukakan bukti sahih kenapa mereka memerlukan kebenaran pergerakan tersebut,” katanya.

Dalam pada itu, beliau berkata seramai 448 anggota yang terdiri dari Polis Diraja Malaysia, Angkatan Tentera Malaysia dan Jabatan Sukarelawan Malaysia (RELA), ditugaskan di 19 SJR di sempadan 10 jajahan di Kelantan sepanjang PKP kali ini.

“Ada beberapa kawasan yang kita lakukan dua atau tiga lokasi SJR seperti di Pasir Puteh, kerana ada laluan-laluan tikus yang boleh digunakan mereka tanpa melalui jalan utama,” tambahnya.

Semalam, kerajaan mengumumkan pelaksanaan PKP dikenakan semula di Kelantan bermula 16 hingga 26 Jan ini, berikutan berlaku peningkatan mendadak kes positif COVID-19 di negeri berkenaan. – Bernama


Serangan di masjid, 8 sekeluarga maut ditembak

JALALABAD, 6 Ramadan 1442H, Ahad – Lapan sekeluarga ditembak mati dalam serangan di sebuah masjid di timur Afghanistan, kata pihak berkuasa hari ini.

Serangan tembakan itu berlaku malam semalam di bandar Jalalabad di wilayah Nangarhar dan dipercayai disebabkan pertikaian tanah, kata gabenor wilayah itu, Zaiulhaq Amarkhil.

“Insiden ini sedang disiasat, bagaimanapun maklumat awal menunjukkan pertikaian tanah adalah punca berlakunya serangan berkenaan,” kata Amarkhil kepada AFP.

Dalam kejadian itu, lima beradik dan tiga sepupu lelaki mereka terbunuh.

Jurucakap polis Nangarhar, Fareed Khan mengesahkan berlakunya serangan berkenaan.

Pembunuhan bermotifkan balas dendam merupakan perkara biasa di Afghanistan yang mana ahli keluarga menuntut keadilan dengan dengan bertindak ganas berdasarkan kepercayaan kuno. – Agensi


Polis tahan lelaki rempuh kenderaan JPJ guna ‘backhoe’

KENINGAU, 1 Zulhijjah 1443H, Jumaat – Polis menahan seorang lelaki tempatan berusia 60an bagi membantu siasatan kes menghalang dan menggunakan kekerasan terhadap penjawat awam iaitu anggota Jabatan Pengangkutan Jalan (JPJ) melaksanakan kewajipannya, dalam kejadian di sini petang semalam.

Ketua Polis Daerah Keningau, DSP Nor Rafidah Kasim berkata, polis menerima laporan kejadian itu pada jam 6.32 petang tadi dan siasatan awal mendapati anggota JPJ Cawangan Keningau telah menahan dan membuat pemeriksaan terhadap sebuah kenderaan berat jenis pengorek kaut (backhoe) yang mencurigakan.

“Pemeriksaan dijalankan mendapati terdapat kesalahan. Semasa saman hendak dikeluarkan pemandu tidak berpuas hati dan marah, dengan bertindak melanggar kenderaan pasukan JPJ yang dinaiki petugas hingga menyebabkan kerosakan pada kenderaan tersebut.

“Petugas (JPJ) sempat menyelamatkan diri dan tiada kecederaan terhadap petugas semasa kejadian. Polis menahan pemandu lelaki tempatan itu dan merampas kenderaan ‘backhoe’ tersebut,” katanya dalam kenyataan malam tadi.

Beliau berkata, kes itu disiasat di bawah Seksyen 186/353 dan 427 Kanun Keseksaan.

Nor Rafidah turut menasihati orang ramai supaya tidak membuat spekulasi mengenai video kejadian tersebut yang tular di media sosial, yang akan menggangu siasatan pihak polis. – Bernama


Lanjutan pengecualian perbaharui lesen memandu, LKM 1 April hingga 31 Mei

PUTRAJAYA, 12 Syaaban 1442H, Jumaat – Pengecualian memperbaharui lesen memandu (LM) dan Lesen Kenderaan Motor (LKM) bagi pemilik kenderaan persendirian dilanjutkan mulai 1 April hingga 31 Mei, kata Menteri Pengangkutan Datuk Seri Dr Wee Ka Siong.

“Namun para pemandu hendaklah memastikan kenderaan mereka memiliki perlindungan insurans yang sah dan menunjukkan salinan sijil perlindungan (ecover note insurans) mereka kepada anggota penguatkuasa trafik sekiranya diminta,” katanya dalam kenyataan hari ini.

Berikutan itu, Wee berkata individu yang LM dan LKM mereka telah tamat tempoh antara 1 Februari sehingga 31 Mac 2021 hendaklah memperbaharui LM dan LKM masing-masing dalam tempoh 60 hari bermula 1 April sehingga 31 Mei 2021.

“Jika LM atau LKM yang tamat tempoh bagi pengecualian pertama (1 Februari hingga 31 Mac 2021) hendaklah memperbaharui LM dan LKM masing-masing dalam tempoh 60 hari seperti yang dinyatakan, iaitu bermula 1 April sehingga 31 Mei 2021.

“Sekiranya gagal melakukannya, ia akan menjadi satu kesalahan dan tindakan yang berkaitan boleh dikenakan,” katanya.

Wee berkata individu yang tamat tempoh LM dan LKM antara 1 April sehingga 31 Mei 2021 pula hendaklah memperbaharui LM dan LKM masing-masing dalam tempoh 60 hari bermula 1 Jun sehingga 31 Julai 2021.

Beliau berkata pengecualian itu dibuat bagi mematuhi prosedur operasi standard (SOP) dalam usaha mengurangkan kesesakan di tempat awam.

Wee bagaimanapun berkata pengecualian itu tidak diberikan kepada pemilik kenderaan perdagangan dan pemegang Lesen Vokasional iaitu GDL dan PSV kerana perkhidmatan pembaharuan berkaitan mereka dibenarkan beroperasi sebagai perkhidmatan perlu sepanjang tempoh Perintah Kawalan Pergerakan (PKP). – Bernama


JAKOA N.Sembilan optimis 80 peratus Orang Asli divaksin akhir September

SEREMBAN, 19 Muharram 1443H, Sabtu – Jabatan Kemajuan Orang Asli (JAKOA) Negeri Sembilan optimis 80 peratus masyarakat Orang Asli di negeri itu akan selesai melengkapkan kedua-dua dos vaksin COVID-19 menjelang akhir bulan depan.

Pengarah JAKOA Negeri Sembilan dan Melaka Shahrani Idderis berkata sasaran itu dilihat mampu dicapai susulan seramai 4,021 Orang Asli telah menerima dos pertama manakala 3,415 telah melengkapkan kedua-dua dos setakat 26 Ogos lepas.

“Jumlah itu adalah daripada keseluruhan 8,470 masyarakat Orang Asli yang layak divaksinasi menerusi 69 perkampungan Orang Asli di negeri ini, sekarang kita memang giat jalankan pemvaksinan kepada mereka.

“Itu memang sasaran kita sekali gus mampu mencapai imuniti kelompok dalam kalangan mereka dengan kadar segera, namun ia turut bergantung kepada kerjasama dengan Pejabat Kesihatan Daerah (PKD) yang bertanggungjawab menguruskannya,” katanya kepada Bernama hari ini.

Beliau berkata PKD dengan kerjasama JAKOA masih lagi proaktif dalam usaha memujuk dan meyakinkan serta memberi kesedaran kepada masyarakat Orang Asli untuk menerima vaksinasi sehingga kesemua baki seramai 4,449 orang menerima vaksin COVID-19.

“Ada dalam kalangan mereka ini yang memang tidak mahu divaksin walaupun telah dipujuk kerana takut atau terpengaruh dengan berita tidak tepat menerusi media sosial mengenai kesan vaksin. Itu adalah cabaran kita,” katanya.

Dalam pada itu, beliau berkata seramai 12 individu Orang Asli telah meninggal dunia akibat COVID-19 dengan keseluruhan 449 orang disahkan positif wabak itu setakat ini.

Shahrani berkata pengebumian masyarakat Orang Asli yang meninggal dunia akibat COVID-19 akan diuruskan oleh Jabatan Hal Ehwal Agama Islam Negeri Sembilan dengan kerjasama Kementerian Kesihatan (KKM) secara percuma.

“Bagi bukan beragama Islam, keluarga yang mampu akan membiayai kos pengebumian dan diuruskan badan bukan kerajaan dengan kos RM1,500 manakala mereka yang tidak berkemampuan akan dibantu KKM melibatkan ambulans jenazah hingga ke tanah perkuburan selain turut dibantu masyarakat Orang Asli di bawah seliaan KKM,” katanya. – Bernama


Pemuda ISMA gerakkan 500 sukarelawan seluruh negara

BANGI, 20 Rabiulakhir 1442H, Ahad – Sempena Hari Sukarelawan Antarabangsa, sayap sukarelawan Pemuda Ikatan Muslimin Malaysia (ISMA) – Relawan Muda ISMA – digerakkan di seluruh negara bagi menyantuni masyarakat yang memerlukan.

Dalam misi bantuan semalam, lebih 500 sukarelawan di seluruh negara turun padang menyantuni mangsa banjir, mereka yang terkesan ekonomi dengan serangan COVID-19 serta golongan asnaf.

Menerusi hantaran di Facebook, Pengarah Relawan Muda ISMA, Nor Aizat Rahimi mengucapkan terima kasih kepada pihak-pihak yang terbabit menjayakan misi berkenaan.

“Terima kasih juga kepada mereka yang terlibat seperti Yayasan Maghfirah, Lembaga Penduduk dan Pembangunan Keluarga Negara (LPPKN), RTM dan lain-lain yang bersama Relawan Muda ISMA pada hari ini (semalam).

“Semoga amal ini berterusan dan sedikit sebanyak mampu membantu negara secara amnya,” katanya.


Pemandu mabuk lawan arus maut

SHAH ALAM, 12 Zulkaedah 1441H, Sabtu –  Seorang lelaki yang dipercayai mabuk, maut setelah terbabit dalam kemalangan akibat memandu melawan arus, di susur Lebuhraya Elite ke Lebuhraya Baru Lembah Klang menghala ke Subang, 2.30 pagi tadi.

Ketua Jabatan Siasatan dan Penguatkuasaan Trafik (JSPT) Selangor Supt Azman Shariat berkata, mangsa 25 tahun, dari Triang, Pahang cedera parah dan mati di tempat kejadian, setelah kereta jenis Perodua Myvi yang dipandunya merempuh bahagian hadapan sebuah lori, yang melalui susur jalan yang sama.

“Akibat perlanggaran tersebut, mangsa mengalami kecederaan parah di kepala dan disahkan meninggal dunia di lokasi kemalangan, manakala pemandu lori yang berusia 45 tahun yang sedang dalam perjalanan dari Johor ke Pulau Pinang tidak mengalami sebarang kecederaan.

“Mangsa dipercayai ada (mengambil) minuman keras berdasarkan bau alkohol yang kuat pada mangsa semasa siasatan,” katanya dalam kenyataan hari ini.

Azman berkata, mayat mangsa dibawa ke Jabatan Forensik Hospital Shah Alam untuk proses bedah siasat.

Siasatan kes di bawah Seksyen 41 (1) Akta Pengangkutan Jalan 1987 dan sampel darah mangsa akan diambil untuk ujian dadah dan alkohol. -Bernama


Penduduk Perancis kini bebas tak perlu pakai pelitup muka

PARIS, 6 Zulkaedah 1442H, Khamis – Penduduk Perancis kini bebas untuk tidak memakai pelitup muka di luar rumah mulai Ahad ini, lapor Agensi Anadolu.

Bagaimanapun, pemakaian pelitup muka itu masih perlu sekiranya mereka berada di tempat sesak.

Perkara itu diumumkan Perdana Menteri, Jean Castex semalam selepas kerajaan memutuskan untuk melonggarkan sekatan kesihatan.

“Kami hidup di saat genting, sekarang tiba masanya untuk kembali kepada kehidupan normal.

“Sekurang-kurangnya 21.4 peratus penduduk Perancis diberi vaksin sepenuhnya.

“Oleh itu, kita wajar menyesuaikan langkah-langkah dan elemen tertentu sambil tetap menjaga kewaspadaan selama beberapa minggu akan datang,” katanya.

Tahap ketiga perintah berkurung di negara itu berkuat kuasa minggu lalu hingga 30 Jun ini.

Sementara itu, Menteri Kesihatan Oliver Veran berkata, Perancis telah menghadapi situasi yang berlaku di United Kingdom (UK) beberapa minggu lalu.

Kira-kira 50 hingga 150 jangkitan baharu dikesan setiap hari di negara itu dan hampir 2 peratus hingga 4 peratus daripada hasil ujian menunjukkan terdapatnya varian Delta, yang pertama kali dikesan di India.

Selain itu, Castex berkata, negara itu menyasarkan untuk memberi vaksin sepenuhnya kepada 35 juta penduduknya selain suntikan vaksin pertama kepada 40 juta orang pada bulan hadapan.

Perancis juga telah memulakan vaksinasi untuk kanak-kanak berusia 12 hingga 17 tahun bagi mengelakkan mereka menjadi pembawa asimtomatik dari varian yang cepat berjangkit. -Agensi


PH menang di Parlimen Pulai dengan majoriti selesa

JOHOR BAHRU, 23 Safar 1445H, Sabtu – Calon Pakatan Harapan (PH), Suhaizan Kaiat memenangi Pilihan Raya Kecil (PRK) bagi Parlimen Pulai dengan majoriti 18,641 undi, sekali gus membolehkan parti itu mempertahan kawasan yang dimenangi Allahyarham Datuk Seri Salahuddin Ayub sebelum ini.

Keputusan itu diumumkan oleh Ketua Pengurus Pilihan Raya bagi kerusi Parlimen Pulai Miswan Yunus pada 10.09 malam di Dewan Jubli Intan Sultan Ibrahim di sini malam ini.

Suhaizan, yang bertanding buat kali ketujuh dalam pilihan raya, memperoleh 48,283 undi bagi menewaskan dua pencabarnya iaitu Zulkifli Jaafar daripada Perikatan Nasional (PN) dan calon Bebas, Samsudin Mohamad Fauzi yang masing-masing mendapat 29,642 undi serta 528 undi.

Keputusan itu turut menyaksikan Samsudin terpaksa berputih mata apabila hilang wang deposit.

Kemenangan itu menyaksikan Suhaizan menjadi Ahli Parlimen pertama mewakili Kerajaan Perpaduan yang dibentuk menerusi dukungan gabungan PH-Barisan Nasional (BN).- Bernama


Rejim Israel penjarakan 4,634 rakyat Palestin pada 2020

GAZA, 18 Jamadilawal 1442H, Sabtu – Pihak berkuasa pendudukan Israel menahan 4,634 penduduk Palestin pada tahun 2020, termasuk 543 kanak-kanak di bawah umur dan 128 wanita, menurut satu kenyataan yang dikeluarkan institusi yang menangani masalah tahanan dan hak asasi manusia.

Kenyataan tersebut, yang mana Anadolu Agency menerima salinannya, ditandatangani oleh Kelab Tahanan Palestin, Persatuan Pendukung dan Hak Asasi Manusia Penjara Addameer, dan Suruhanjaya Hal Ehwal Tahanan.

Pihak berkuasa pendudukan melancarkan kempen penangkapan hampir setiap hari di Tebing Barat, tetapi mereka biasanya membebaskan beberapa tahanan setelah disoal siasat, sementara yang lain dirujuk ke mahkamah.

Kenyataan itu menunjukkan bahawa jumlah tahanan di penjara Israel pada akhir tahun mencapai 4,400 tahanan, termasuk 40 wanita dan 170 kanak-kanak, sementara jumlah tahanan pentadbiran (tanpa pertuduhan) dianggarkan 380.

Jumlah tahanan yang tidak sihat pula mencapai 700, termasuk sepuluh pesakit barah dan 300 dengan penyakit kronik.

Sepanjang tahun 2020, Israel mengeluarkan lima hukuman penjara seumur hidup, menjadikan jumlah tahanan yang menghadapi hukuman penjara seumur hidup seramai 543 orang.

Kenyataan itu menunjukkan bahawa pihak berkuasa Israel: ‘Meningkatkan penangkapan sewenang-wenangnya terhadap kanak-kanak dan wanita Palestin, dan menjadikan mereka menjalani pelbagai kaedah penyeksaan semasa dan selepas penangkapan, pada tahun 2020.’ – Agensi


Kerajaan tanggung RM1.2 bilion lanjut kontrak 7,000 pegawai perubatan, pergigian dan farmasi

KUALA LUMPUR, 16 Zulhijjah 1442H, Isnin – Kerajaan telah bersetuju melanjutkan kontrak kira-kira 14,000 doktor perubatan, pergigian dan pegawai farmasi bagi tempoh dua tahun (atau 7,000 setiap kohort/tahun) yang akan melibatkan implikasi kewangan sebanyak RM1.2 bilion, kata Menteri Kewangan, Tengku Datuk Seri Zafrul Tengku Abdul Aziz.

Menurutnya, ini susulan keputusan kerajaan supaya pegawai perubatan, pergigian dan farmasi kontrak ditawarkan pelantikan secara kontrak selama dua tahun selepas melengkapkan tempoh khidmat wajib bagi memastikan kesinambungan perkhidmatan serta persediaan untuk mengikuti pengajian di peringkat kepakaran.

“Kerajaan sangat prihatin terhadap tuntutan kumpulan petugas kesihatan kontrak itu dan sedar mengenai sumbangan serta peranan mereka sebagai barisan hadapan kesihatan dalam memberikan perkhidmatan kesihatan yang terbaik kepada rakyat, terutamanya dalam situasi pandemik COVID-19,” katanya dalam sesi soal jawab mengenai Program Pemulihan Negara (PPN) pada sidang khas Dewan Rakyat di sini, hari ini.

Menjelaskan selanjutnya, Tengku Zafrul berkata, kerajaan juga telah bersetuju melanjutkan pelantikan secara kontrak bagi tempoh maksimum empat tahun untuk kalangan pegawai perubatan dan pergigian yang diterima mengikuti pengajian kepakaran dalam tempoh kontrak dua tahun pertama.

Menurutnya, langkah itu bagi memastikan pegawai-pegawai berkenaan dapat melengkapkan pengajian kepakaran masing-masing.

Selain itu, Tengku Zafrul memaklumkan bahawa Perdana Menteri Tan Sri Muhyiddin Yassin telah mengarahkan Kementerian Kesihatan serta agensi berkaitan merangka satu pelan komprehensif dan inklusif yang merangkumi tindakan segera, pelan jangka pendek, sederhana dan jangka panjang bagi hala tuju perkhidmatan perubatan. – Bernama


Bekalan air di Petaling, Klang, Shah Alam belum pulih sepenuhnya

KUALA LUMPUR, 17 Syaaban 1442H, Rabu – Pengurusan Air Selangor Sdn Bhd (Air Selangor) masih dalam proses untuk menstabilkan sistem agihan bekalan air melibatkan wilayah Petaling, Klang dan Shah Alam setakat 6 pagi ini.

Ketua Komunikasi Korporat Air Selangor Elina Baseri dalam kenyataan berkata ketiga-tiga kawasan itu masih belum pulih sepenuhnya daripada gangguan bekalan air.

“Tempoh masa gangguan dan pemulihan bekalan air di kawasan terjejas adalah berbeza bergantung kepada kuantiti bekalan air, jarak lokasi premis pengguna dan tekanan air pada sistem agihan bekalan air,” katanya.

Elina berkata terdapat gangguan bekalan air berjadual di wilayah tersebut berikutan kerja-kerja pengalihan paip dan penyambungan paip baharu berdekatan kilang Carlsberg di Persiaran Selangor Seksyen 15, Shah Alam, Selangor, semalam.

Status pemulihan bekalan air akan dikemas kini dari semasa ke semasa menerusi saluran komunikasi rasmi Air Selangor termasuk laman web www.airselangor.com, aplikasi Air Selangor, Facebook, Twitter dan Instagram atau hubungi Pusat Perhubungan Air Selangor di talian 15300. – Bernama